Kanak-Kanak Lelaki Patah 100 Tulang, Derita Penyakit Tulang Rapuh

Seorang budak lelaki menerima gelaran ‘tulang kaca’ oleh penduduk setempat. Ini kerana dia dilaporkan telah mengalami insiden patah sebanyak 100 tulang disepanjang hidupnya.
Kes ini dipercayai yang paling teruk berlaku sehingga dengan satu sentuhan sahaja boleh menyebabkan salah satu tulangnya patah. Rohit merupakan anak ketiga dan bongsu dari tiga orang adik beradik dan dia tidak dapat bermain bersama kanak-kanak yang lain

Baca juga: Kakitangan Perubatan Cuai, Kepala Bayi Dipenggal & Ditinggalkan Dalam Rahim Ibu
KANAK-KANAK LELAKI PATAH 100 TULANG, DERITA PENYAKIT TULANG

Menerusi laporan Daily Mail, Rohit berusia 12 tahun berasal dari Uttar Pradesh, India menghidap penyakit osteoporosis atau lebih dikenali sebagai ‘tulang rapuh’. Rohit hanya seberat 15 kilogram (kg) dan berketinggian 17 inci di usia 12 tahun.

“Ketika bangun pada waktu pagi, dia tidak dapat menyelesaikan banyak perkara dengan sendiri tanpa bantuan. Oleh itu, Rohit bergantung harap kepada ibunya.
“Rohit dapat melakukan hal-hal kecil seperti memberus gigi tanpa bantuan dan dapat menyesuaikan diri dengan keadaan dirinya walaupun teruk.

“Dia telah patah hampir 100 tulang sepanjang hayatnya dengan purata sekitar lapan tulang patah dalam masa setahun,” lapor Daily Mail.
Lebih memilukan, Rohit tidak dapat ke sekolah kerana keadaan dirinya yang tidak diterima oleh pelajar lain. Jadi, dia terpaksa berdikari dengan belajar membaca dari kakaknya, dalam keadaan dia perlu menanggung kesakitan sepanjang hari.
Rohit bercita-cita untuk menjadi seorang penyanyi apabila dewasa dan tidak akan membuatkan penyakitnya itu sebagai penghalang.

Seseorang pesakit boleh menjalani rawatan untuk melindungi dan menguatkan tulang mereka namun tiada ubat untuk penyakit itu.
Rawatan terbaru masih lagi dalam kajian, bagaimanapun rawatan tersebut mungkin tidak akan tersedia di negara-negara sedang membangun.
Sumber: Daily Mail


Kanak-kanak Lelaki Ini Disuruh Tampar Perempuan. Apa Reaksi Mereka?

Luangkan sedikit masa tonton video di bawah ini:

Kanak-kanak pun faham. Salah seorang dari mereka menjawab, “Saya tidak boleh tampar dia. Sebab dia perempuan, saya tidak boleh lakukannya”. Itu jawapan yang lahir dari hati yang luhur dan suci.

Kenapa lelaki dewasa zaman sekarang ramai tidak faham? Kenapa ada suami yang boleh pukul isteri sampai separuh mati? Bukan sekadar tampar, sepak terajang pun ada!


Kanak-kanak 1 Tahun Maut Dalam Kolam Renang Buatan Sendiri

TANJUNG MALIM: Kanak-kanak lelaki berusia setahun sembilan bulan yang ditemukan lemas selepas terjatuh ke dalam kolam renang di rumahnya di Kampung Balun, Slim River di sini semalam dipercayai keluar dari rumah melalui pintu belakang.
Rayyan Mikhail Azmi disahkan meninggal dunia pada pukul 12.04 tengah malam tadi ketika menerima rawatan di Unit Rawatan Rapi Pediatrik (PICU), Hospital Raja Permaisuri Bainun (HRPB) di Ipoh.

Difahamkan, anak bongsu daripada dua beradik itu memasuki kolam renang tersebut tanpa disedari ahli keluarganya.
Mangsa dikatakan keluar dari rumah melalui pintu belakang yang terbuka dan berjalan seorang diri ke arah kolam renang di tepi rumah pada jarak kira-kira 10 meter.

Ketika kejadian air kolam renang berkenaan hanya sedalam 0.6 meter.

KOLAM renang lokasi kejadian kanak-kanak lelaki lemas di Kampung Balun, Slim River semalam.
Ketua Polis Daerah Muallim, Superintenden Sulizmie Affendy Sulaiman berkata, dalam kejadian pada pukul 4.30 petang itu, kanak-kanak terbabit disedari tiada di dalam rumah sebelum mangsa ditemukan tersembam oleh bapanya dalam kolam renang tersebut.
Katanya, mangsa yang tidak sedarkan diri itu segera dibawa ke Hospital Slim River untuk rawatan kecemasan.

“Semasa dirawat di Hospital Slim River, mangsa masih hidup dan diberi rawatan awal sebelum dia dirujuk ke HRPB untuk rawatan lanjut kerana keadaannya yang tidak stabil.
“Mangsa bagaimanapun disahkan meninggal dunia pada pukul 12.04 tengah malam tadi ketika rawatan,” katanya di sini hari ini.
Menurut beliau, bedah siasat dijalankan di Jabatan Forensik HRPB dan hasil bedah siasat mendapati mangsa meninggal dunia akibat lemas.
Katanya, kes kematian kanak-kanak itu diklasifikasikan sebagai mati mengejut.
“Polis membuka kertas siasatan bagi membolehkan siasatan menyeluruh dijalankan berhubung kejadian itu,” katanya.
Sumber: Utusan Malaysia


Kanak-Kanak Maut Terjerut Tali Langsir Dalam Bilik Ketika Bermain

Seorang kanak-kanak lelaki berusia satu tahun di Oldham, Greater Manchester dilaporkan maut gara-gara terjerut tali bidai langsir ketika bermain di dalam biliknya.
Baca juga: ‘Tiba-Tiba Nampak Ramai Kerumun..’- Budak 4 Tahun Maut Jatuh Dari Tingkat 35 Kondominium

KANAK-KANAK MAUT TERJERUT TALI LANGSIR DALAM BILIK

Menerusi laporan Mirror, mangsa dikatakan sedang bermain dengan abangnya yang berusia tiga tahun di dalam bilik tidur rumah keluarga mereka.

Ketika perbicaraan di Mahkamah Koroner Rochdale, ibu mangsa dilaporkan meninggalkan bilik terbabit untuk seketika , namun apabila kembali semula, dia mendapati mangsa sudah tiada di dalam bilik berkenaan.

Alangkah terkejutnya seorang ibu apabila melihat anak kecilnya sedang terjerut pada bidai di bilik hadapan. Cemas dengan kejadian berkenaan, si ibu kemudian memanggil suaminya dan bergegas memaklumkan kepada jiran mereka yang merupakan seorang jururawat.
Difahamkan, jirannya sempat memberikan bantuan pernafasan kepada mangsa sehingga perkhidmatan kecemasan tiba sebelum dibawa ke Hospital Kanak-Kanak Manchester.
ALAMI KEROSAKAN OTAK

Walau bagaimanapun, kanak-kanak terbabit disahkan mengalami kerosakan otak, namun rawatan terpaksa dihentikan atas nasihat doktor dan mangsa dilaporkan meninggal dunia 1 Februari lalu.
Selepas inkues, ibu mangsa memberi penghormatan buat kali terakhir kepada anaknya dan menasihatkan para ibu bapa agar menyedari risiko tali bidai terhadap kanak-kanak.
Dia seorang budak lelaki yang tampan, anda pasti akan ‘cair’ apabila melihat senyuman nakalnya itu.
Saya berharap agar orang ramai sedar bahawa bidai adalah bahaya. Saya tak mahu keluarga lain turut melalui insiden seperti keluarga saya.
Dalam pada itu, Penolong Koroner, Edward Morgan telah mengenal pasti beberapa masalah mengenai bidai yang boleh membawa kepada kematian bayi terbabit.
Meskipun Peraturan Keselamatan Tali Bidai diperkenalkan pada 2014, pemilik rumah terbabit tidak menggantikan bidai berkenaan sebelum keluarga itu berpindah masuk pada 2020.
Sumber: Mirror


“T. Rex, Brachiosauraus, Diplodocus…” Anak Obses Dinosaur Petanda Cerdik, Betul Ke?

Sesetengah kanak-kanak suka akan permainan seperti anak patung dan kereta. Tidak ketinggalan juga terdapat kanak-kanak meminati dinosaur. Jika anak anda suka segala-galanya berkaitan dengan dinosaur, ia boleh menjadi tanda bahawa mereka sangat pintar.
Malah, ketaksuban mereka boleh memberi banyak manfaat seperti meningkatkan kemahiran linguistik kanak-kanak, antara lainnya. Jadi, apa lagi manfaat yang bakal diperolehi? Mari ikuti perincian di bawah.

Baca juga: Asyik Tergaru-Garu Vagina Akibat Gatal? Ketahui Punca & Cara Mengatasinya
KANAK-KANAK MEMINATI DINOSAUR

Sekiranya, anak anda benar-benar taksub dengan dinosaur dan boleh membezakan antara Brachiosauraus dan Diplodocus, maka ia boleh menjadi tanda bahawa anda mempunyai anak yang cerdik. Para saintis menamakan sikap ini sebagai intense interest atau minat yang mendalam.

Hal ini kerana, hasil kajian daripada University of Indiana dan University of Wisconsin mendapati, kanak-kanak yang mempunyai minat yang mendalam terhadap dinosaur mungkin mempunyai tahap kecerdasan yang lebih tinggi.
MANFAAT KEPADA KANAK-KANAK OBSESKAN DINOSAUR
Kajian pada tahun 2008 mendapati bahawa minat yang berterusan, terutamanya terhadap dinosaur, menyebabkan kecerdasan kanak-kanak meningkat.
Kajian lama yang telah dijalankan itu, mendapati bahawa kanak-kanak yang mengembangkan minat obsesif dalam perkara seperti dinosaur akan terus mengalami beberapa manfaat. Antaranya seperti:

Meningkatkan ketekunan yang lebih tinggi.
Mengembangkan pengetahuan.
Mempunyai fokus yang lebih baik.
Kemahiran berfikir yang kompleks seperti memproses maklumat.

Selain itu, cara kanak-kanak mengkaji dinosaur membantu mereka membangunkan strategi untuk menangani masalah sepanjang hidup mereka, jauh lebih baik daripada mereka yang tidak melakukannya.
SAMPAI BILA MINAT KANAK-KANAK AKAN BERTAHAN?

Ini mungkin terdengar seperti perkara yang bagus jika anak anda meminati dinosaur, tetapi jangan kecewa jika minat mereka terhadap dinosaur itu hilang.
Dalam kajian yang diterbitkan pada 2007, penyelidik yang membuat susulan dengan ibu bapa bersama sejumlah 177 kanak-kanak mendapati bahawa, minat mereka hanya bertahan antara enam bulan dan tiga tahun.
Terdapat beberapa sebab minat kanak-kanak atas sesuatu itu menjadi berkurangan. Salah satu yang terbesar ialah, masuk ke alam persekolahan.
Apabila memasuki dunia persekolahan, kanak-kanak mempunyai pelbagai sasaran yang perlu dicapai melalui pelbagai mata pelajaran yang ada. Hal ini telah menyebabkan ruang untuk bereksploitasi menjadi semakin berkurangan.
Minat yang begitu mendalam adalah perkara semulajadi untuk kanak-kanak. Kebanyakan obsesi ini akan berlalu dengan cepat, dengan hanya sekitar 20 peratus kanak-kanak mengekalkan minat mereka sehingga mula bersekolah iaitu berumur lima atau enam tahun.
Sumber: The Cut / Mirror


Kanak-Kanak Selamba Minta ‘Lighter’ Untuk Merokok. Lihat Reaksi Perokok Dewasa Ini.

Ini Iklan Rokok Thailand
Usah risau, ini bukan satu cerita benar. Ia cuma satu kempen anti merokok dari Thailand. Cukup bijak penyampaian iklan ini yang terkesan di hati.
Para perokok tegar, terutamanya suami perlu tonton video ini.


Kanak-Kanak Perempuan Maut, Lemas Mandi Di Taman Tema Air

Kanak-kanak perempuan berusia lapan tahun disahkan meninggal dunia selepas lemas ketika mandi di taman tema air terletak di Alor Gajah, Melaka.
Kejadian itu berlaku kira-kira jam 3.15 petang Selasa ketika bermandi-manda di tepi kolam berdekatan dengan pulau buatan di kawasan tersebut.

Baca juga: Apa Perlu Buat Jika Anak Lemas? Ini 6 Langkah Kecemasan Mak Ayah Kena Tahu
KANAK-KANAK PEREMPUAN MAUT, LEMAS MANDI DI TAMAN TEMA AIR

Menurut Ketua Polis Daerah Alor Gajah, Superintenden Arshad Abu, mangsa disahkan meninggal dunia oleh pegawai perubatan di Hospital Alor Gajah, lapor Utusan.

“Mangsa datang ke taman tema air itu bersama ibunya yang mengikuti rombongan komuniti terdiri daripada 79 buah keluarga dari Kampung Sungai Tuan Seh, Tanjung Sedili, Johor.
Mangsa difahamkan lemas ketika melakukan aktviti dan diselamatkan oleh petugas untuk melakukan bantuan, namun kanak-kanak tersebut disahkan meninggal dunia selepas dibawa ke hospital
Kolam renang tersebut berombak dan akan bergelombang selama 10 minit bagi setiap 20 minit. Kes diklasifikasikan sebagai mati mengejut.
Sumber: Utusan


Kanak-Kanak Perempuan Maut Tertinggal Hampir 10 Jam Dalam Kereta Bapa

Seorang kanak-kanak perempuan ditemui meninggal dunia selepas tertinggal di dalam kereta bapanya di tempat kerja di Bukit Makmur, Sungai Lalang, Sungai Petani, semalam. Kejadian disedari bapa kanak-kanak itu yang bekerja sebagai pemandu lori ketika ingin pulang ke rumah pada 6.20 petang.
10 JAM TERPERANGKAP

Menurut laporan Harian Metro dan Ketua Polis Daerah Kuala Muda, Asisten Komisioner Adzli Abu Shah berkata, mangsa berusia empat tahun dipercayai ditinggalkan di dalam kenderaan itu hampir 10 jam dalam keadaan tingkap tertutup dan enjin kereta dimatikan.
Tambahnya, sebelum itu bapa mangsa berusia 30-an itu menghantar kakak mangsa ke Sekolah Menengah Kebangsaan (SMK) Teluk Bayu, Sungai Petani pada 7.30 pagi dan terus ke tempat kerjanya di Bukit Makmur, Sungai Lalang. Bapa mangsa terlupa bahawa mangsa berada di dalam kereta dan sedang tidur di bahagian tempat duduk belakang.

SEPATUTNYA DIHANTAR KE RUMAH NENEK

“Mangsa sepatutnya dihantar ke rumah neneknya di Kampung Bukit, Sungai Pasir sebelum lelaki itu ke tempat kerja,” katanya dalam kenyataan media.
Adzli berkata, selepas sampai di tempat kerja, bapa mangsa kemudian keluar memandu lori ke beberapa kawasan sebelum pulang semula ke kilang berkenaan pada 4.30 petang. Katanya, selepas sampai di kilang, bapa mangsa terus masuk ke dalam kilang dan menguruskan kerja di dalam bangunan.
“Ketika ingin pulang, bapa mangsa melihat mangsa berada dalam keadaan tidak sedarkan diri di bahagian tempat duduk belakang kereta.”
Lelaki itu yang merupakan bapa mangsa terus membuat panggilan kecemasan untuk memaklumkan kejadian itu, bagaimanapun, kanak-kanak itu disahkan meninggal dunia. Mayat mangsa dibawa ke Jabatan Forensik Hospital Sultanah Bahiyah, Alor Setar untuk bedah siasat yang dijangka dilakukan pada 10 pagi hari ini.
Kata Ketua Polia Daerah Kuala Muda, kes disiasat mengikut Seksyen 31(1)(a) Akta Kanak-Kanak 2001.
Sumber: Harian Metro


Kanak-Kanak Positif Dadah Makin Pulih, Dibenarkan Pulang Ke Rumah

Sebelum ini, Malaysia telah digemparkan dengan berita seorang kanak-kanak lelaki kritikal akibat terdapat kandungan dadah dalam badan, dilaporkan kini semakin pulih oleh Harian Metro pada semalam.
“Sudah seminggu anak dibenarkan pulang ke rumah dan alhamdulillah keadaannya semakin pulih,” kata ibu kepada kanak-kanak lelaki yang kritikal kerana terdapat kandungan dadah dalam badan, baru-baru ini.

Baca juga: Marahkan Isteri, Lelaki Mengamuk Habis Pondok Dibakar…
KANAK-KANAK POSITIF DADAH MAKIN PULIH, DIBENARKAN PULANG KE RUMAH

Wanita berkenaan berkata, anaknya, kini sudah mampu bergerak seperti biasa namun belum dapat berjalan dengan normal memandangkan kanak-kanak itu juga berstatus orang kurang upaya (OKU).

“Sebaik tiub untuk bekalkan susu di hidungnya boleh ditanggalkan selepas dia mampu makan seperti biasa, anak saya dibenarkan pulang ke rumah.
“Hanya Allah sahaja tahu betapa leganya saya kerana selain keadaan anak semakin pulih, kami juga dapat menyambut Aidiladha di rumah.
“Anak juga sudah dapat makan minum seperti biasa tapi pergerakannya dilihat masih perlahan tambahan pula dia memang baru dapat berjalan kerana masalah kesihatan sejak lahir,” katanya ketika dihubungi Harian Metro di sini, semalam.
Ketika ditanya sama ada sudah memaafkan atau tidak saudaranya yang kini sedang menjalani hukuman di penjara, wanita itu enggan menjawab sebaliknya memberitahu dia belum dapat melupakan kejadian yang menimpa anaknya.
Gambar hiasan: VeryWellMind
Dalam kejadian 18 Jun lalu, kanak-kanak berusia empat tahun yang berasal dari Kampung Sri Bintang, Dabong, di sini, kritikal selepas dikesan terdapat methampethamine dalam badannya ketika di bawah jagaan seorang saudaranya.
Dia dirawat di Hospital Raja Perempuan Zainab II (HRPZ II) hampir tiga minggu.
Sepanjang anaknya menerima rawatan di hospital, dia yang menghidap kanser payu dara tahap akhir berkata, dia menguruskan mangsa berseorangan walau diri sendiri menanggung kesakitan.
“Saya kini semakin kerap berasa sakit di bahagian dada dan terpaksa bergantung kepada ubat yang perlu diambil setiap hari.
“Walau apa sekalipun, saya perlu menguruskan anak dan kami juga menumpang orang tua yang sudah uzur dan hanya menyara hidup dengan menoreh getah,” katanya.
Sumber: Harian Metro


Tak Sangka Berlebihan Memuji Anak Boleh Beri Kesan Negatif, Tapi Kenapa Ya?

Rupanya dari sudut psikologi, kanak-kanak yang kerap dipuji akan memberikan kesan negatif kepada mereka. Perkara sebegini mesti jarang didengari, bukan?
Melalui perkongsian dari Public Health Malaysia, ayat pujian perlulah dikeluarkan atas kerja keras yang dilakukan oleh kanak-kanak. Namun, apa pula pujian yang memberi kesan negatif itu? Mari baca butiran selanjutnya di bawah.

Baca juga: Sampai Umur Berapa Ayah Boleh Uruskan Anak Perempuan Mandi? Ini Mak Ayah Kena Tahu!
KANAK-KANAK APABILA KERAP DIPUJI…

Kajian psikologi menunjukkan bahawa memuji kanak-kanak sebagai “pintar, cantik, kacak” dikaitkan dengan lebih banyak kesan yang NEGATIF untuk kanak kanak.

Apabila kita berulang kali memuji anak sebagai PINTAR/ PANDAI, mereka akan mula mempunyai mindset bahawa mereka adalah kanak kanak yang pintar dan gifted.
Pada permulaan mungkin semuanya baik, tetapi lama kelamaan mereka akan mempunyai fixed mind set bahawa mereka berbakat, bijak secara semula jadi dan mempunyai kelebihan berbanding kanak kanak lain.
KESAN JANGKA PANJANG BILA KANAK-KANAK KERAP DIPUJI
Kesan untuk jangka masa panjang:

Mereka tidak banyak berusaha kerana telah percaya diri sebagai istimewa.
Tidak mahu atau takut menyahut cabaran baru.
Takut dan sukar untuk menerima kegagalan.
Mula belajar menipu untuk memastikan reputasi kekal sebagai kanak kanak pintar.

Cuba untuk TIDAK merujuk anak anda sebagai “pintar” atau sebarang label yang merujuk kepada kebolehan mereka (berbakat,” “kreatif,” “ cantik” “kacak” “cantik”).
SEBALIKNYA, PUJI ATAS USAHA MEREKA

Sebaliknya, puji kanak-kanak atas kerja keras dan usaha mereka. Anda juga boleh memuji mereka kerana tumpuan mereka pada tugas, berterusan pada sesuatu yang sukar, atau strategi yang mereka gunakan.

Kami sangat berbangga dengan usaha keras kamu.
Kejayaan ini adalah hasil usah keras kamu.
Sebab kamu rajin buat latihan matematik, baru kamu akan dapat markah tinggi.
Kejayaan menjadi juara pada hari sukan ini disebabkan kamu kuat berlatih.

Kanak-kanak yang dipuji kerana “kerja keras” akan mempunyai semangat dan motivasi yang lebih tinggi. Apabila berhadapan dengan kegagalan mereka tahu mereka perlu meningkatkan usaha.
Sumber: Public Health Malaysia


Kanak Kanak Target Utama, Cloudfare Perkenal Cara Untuk Sekat Kandungan Lucah!

Pelbagai akses bebas yang diboleh diguna oleh pelbagai lapisan masyarakat ketika menggunakan internet. Dengan akses ini juga, mereka juga terdedah kepada pelbagai kandungan yang tidak sepatutnya. Ada sesetengah ibubapa, mereka membenarkan untuk anak mereka menggunakan internet sesuka tanpa memeriksa terlebih dahulu apakah yang dilayari oleh mereka. Tetapi sekarang ibubapa tidak perlu risau lagi jika anak mereka terlalu leka melayari internet, ini kerana applikasi untuk menyekat kandungan tidak sepatutnya telah diperkenalkan.
Aplikasi Percuma Untuk Sekuriti Ketika Melayari Internet

Cloudfare merupakan antara syarikat yang telah menyediakan pelbagai aplikasi sekuriti percuma buat semua pelayar internet. Terbaru mereka telah menyediakan DNS percuma yang diberi nama 1.1.1.1. Cloudfare telah memperkenalkan aplikasi bagi mengaktifkan penggunaan DNS pada peranti Android serta iOS. Pada tahun lepas, Cloudfare telah memperkenalkan perkhidmatan VPN tersendiri bagi tujuan sekuriti dan perlindungan privasi yang lebih bagus.
Konfigurasi DNS terbaru yang diberi nama 1.1.1.1 for Families ini juga disediakan bagi menyekar kandungan lucah dan menghalang daripada jangkitan malware. DNS 1.1.1.1 menawarkan penggunaan internet yang pantas dan selamat tetapi sebelum ini mereka tidak mensasarkan kepada penghalangan atau penapisan untuk kandungan yang tidak elok.

Fungsi Terbaru Bagi Menyekat Kandungan Lucah

DNS 1.1.1.1 yang paling terbaharu ni disediakan khusus buat orang dewasa dan ianya tidak boleh diakses oleh kanak kanak. Ianya juga boleh berfungsi untuk menyekat segala kandungan lucah yang dikeluarkan oleh sesetengah laman web yang tidak sepatutnya. Pengguna hanya perlu mengubah dua nombor DNS yang ada didalam tetapan peranti, penghala ataupun modem. DNS mempunyai dua bahagian iaitu DNS utama dan DNS kedua. Buat mereka yang menyukai konfigurasi ini, Cloudfare telah menyediakan tutorial cara pemasangannya di sini – Tutorial Penggunaan DNS 1.1.1.1 for Families.

Di masa akan datang, Cloudfare juga akan memperkenalkan penggunaan tambahan konfigurasi DNS buat perkhidmatan ini. Bagi pengguna yang ingin menggunakannya akan datang, anda semua boleh membuat secara spesifik halangan terhadap sesuatu, anda juga boleh menetapkan masa penggunaan dan menerima laporan tentang penggunaan internet. Berikut adalah konfigurasi DNS yang terbaru.
Menghalang Malware Sahaja
Primary DNS: 1.1.1.2
Secondary DNS: 1.0.0.2
Menghalang Malware & Kandungan Lucah
Primary DNS: 1.1.1.3
Secondary DNS: 1.0.0.3
Untuk kegunaan IPv6:
Menghalang Malware Sahaja
Primary DNS: 2606:4700:4700::1112
Secondary DNS: 2606:4700:4700::1002
Menghalang Malware & Kandungan Lucah
Primary DNS: 2606:4700:4700::1113
Secondary DNS: 2606:4700:4700::1003
Sumber : Cloudfare


Terima 4 Kes Kanak-kanak ‘Terminum’ Hand Sanitizer, Pusat Racun Negara Gesa Ibu Bapa Pantau Keselamatan

Sejak wabak Covid-19 mula menular di seluruh dunia, negara kita Malaysia juga menerima tempiasnya.
Oleh sebab itu, makin ramai ibu ayah yang risau dan mengambil langkah mengamalkan kebersihan, antaranya dengan menggunakan hand sanitizer.

Namun apa yang ibu ayah perlu faham, hand sanitizer ini merupakan bahan kimia yang boleh menyebabkan keracunan jika tidak disimpan dengan selamat.
Menurut Pusat Racun Negara, pihak mereka telah menerima 4 kes keracunan hand sanitizer sejak wabak Covid-19 baru-baru ini.

Berikut adalah perkongsian penuh oleh pihak Pusat Racun Negara yang wajar kita ambil perhatian, terutamanya bagi ibu ayah yang mempunyai anak kecil di rumah.

Hand Sanitizer & Covid-19
SOLD OUT!
“Harap maaf, kedai kami telah kehabisan stok hand sanitizer”
Begitulah penangan wabak Covid-19 yang telah diisytiharkan pandemik oleh Pertubuhan Kesihatan Sedunia semalam.
Lantaran kepanikan akibat penularan Covid-19 yang semakin meruncing ini, sampai habis stok produk sanitasi tangan atau lebih dikenali sebagai ‘hand sanitizer’ di kebanyakan premis yang menjualnya.
Kini, hampir semua rumah mempunyai ‘hand sanitizer’, malahan ada yang memberikan pada anak-anak untuk dibawa ke sekolah.
Bahan Kimia Dalam Hand Sanitizer
Namun begitu, jangan dilupa bahawa ‘hand sanitizer’ juga mengandungi bahan kimia yang mungkin menyebabkan keracunan JIKA tidak disimpan dengan selamat.
Untuk memastikan sesuatu ‘hand sanitizer’ itu berkesan, ia perlu mempunyai kandungan alkohol yang tinggi (lebih 60%). Alkohol yang biasa digunakan adalah daripada jenis etanol atau pun isopropil alkohol.
Jika tertelan dalam jumlah yang signifikan, keracunan alkohol boleh berlaku.

Kesan Keracunan Alkohol (Dalam Hand Sanitizer)
Keracunan alkohol yang sederhana boleh menyebabkan kesan khayal, perubahan tingkah laku, pergerakan otot dan anak mata tidak terkawal dan jantung berdegup kencang.
Manakala, keracunan yang teruk boleh mengakibatkan gangguan pada saraf pusat dan sistem pernafasan, suhu badan dan paras gula dalam darah menurun, sawan dan juga kekeliruan pemikiran.
Foto Kredit: romper.com
Kes Kanak-kanak Terminum Hand Sanitizer
Semenjak kes Covid-19 ini berlaku, Pusat Racun Negara telah menerima 4 kes terminum ‘hand sanitizer’ melibatkan kanak-kanak berusia lingkungan 5 bulan hingga 2 tahun.
Pihak kami berharap agar kes keracunan akibat kelalaian untuk menyimpan ‘hand sanitizer’ secara selamat ini tidak akan berulang lagi. Tambahan pula ia melibatkan anak-anak kecil.

Amalkan Penjagaan Kebersihan Tanpa Mengabaikan Keselamatan Bahan Kimia Di Sekeliling Kita
Oleh itu, Pusat Racun Negara menasihatkan agar orang ramai untuk terus mengamalkan penjagaan kebersihan TANPA mengabaikan amalan keselamatan bahan kimia di sekeliling anda.
Kami juga sama-sama mendoakan agar seluruh rakyat Malaysia dan seluruh dunia diberi perlindungan dan kesembuhan daripada ancaman Covid-19 ini segera.
#simpancermatkeluargaselamat
#handsanitizer
#covid19
*Pautan artikel asal:  https://m.facebook.com/story.php?story_fbid=869699823475287&id=416430928802181


Kanak-Kanak Terperangkap Dalam Mesin Basuh, Kesian Tapi Lucu!

Sudah pasti semasa kita melalui proses membesar dan mendewasakan diri, banyak memori-memori kenakalan semasa zaman kecil. Ada yang jatuh panjat pokok, terkunci dalam tandas dan sebagainya. Tetapi berbeza pula dengan kanak-kanak di Jakarta ini apabila dia terperangkap dalam mesin basuh! Macam mana boleh masuk dalam mesin basuh?
Baca juga: Bomba Pasang Didi & Friends, Lekakan Mangsa Kaki Tersangkut Lubang Tandas

TERPERANGKAP DALAM MESIN BASUH, KESIAN TAPI LUCU!
Di Jakarta, seorang kanak-kanak lelaki berdepan detik cemas selepas dia terperangkap di dalam mesin basuh di rumahnya. Berdasarkan hantaran yang dibuat dalam Twitter, seorang pengguna dengan nama @babychifuyu yang merupakan kakak mangsa memberitahu dia tidak menyedari adiknya masuk ke dalam mesin basuh tersebut.

Kakak mangsa juga sempat memuat naik video menunjukkan adiknya menangis di dalam mesin terbabit.

“Saya tengah melihat telefon bimbit dan tiba-tiba terdengar suara jeritan adik di tingkat atas rumah. Saya dan ibu bergegas naik dan melihat adik sudah terperangkap di dalam mesin basuh,” katanya.

HAHAHAHAHA PLS GUE MASIH NGAKAK pic.twitter.com/JBiwtZL5gP
— naendra, ANISD 📌 (@babychifuyu) August 3, 2021

Jelas kakak mangsa, dia tidak mengetahui apa motif adiknya masuk ke dalam mesin basuh berkenaan. Video itu juga menunjukkan kakak mangsa cuba mengeluarkan adiknya dengan ibu mereka memberikan arahan sambil merakam video.
Video tersebut menjadi tular dalam media sosial dengan kebanyakannya berasa lucu dengan insiden itu. Ada yang menceritakan mereka juga pernah terperangkap di dalam mesin basuh ketika kecil. Macam-macam gelagat!
Sumber: Utusan Malaysia, Twitter @babychifuyu


Kanak-Kanak Usia 2 Tahun Cetus Kluster Baharu Di Sabah, 134 Positif

Kementerian Kesihatan (KKM) merekodkan sebanyak 67 kematian dalam kalangan kanak-kanak akibat COVID-19 sejak Januari lalu hingga semalam, berbanding enam kematian pada 2020.
Ketua Pengarah Kesihatan Tan Sri Dr Noor Hisham Abdullah berkata, statistik itu menunjukkan peningkatan jangkitan COVID-19 dalam kalangan kanak-kanak di negara ini agak membimbangkan.

Baca juga: Belum Divaksinasi Punca Jangkitan Covid-19 Terhadap Kanak-Kanak Meningkat – Pakar
KANAK-KANAK BERUSIA 2 TAHUN CETUS KLUSTER LUNGKIDAU
Menerusi laporan Harian Metro, seorang kanak-kanak lelaki berusia dua tahun yang  dijangkiti Covid-19 hasil saringan pra-kemasukan wad mencetuskan satu lagi kluster baharu di Sabah dikenali sebagai Kluster Lungkidau.

Bapa kes indeks juga turut disahkan positif Covid-19 hasil saringan pengiring kemasukan wad pada hari yang sama. Jurucakap perkembangan harian Covid-19 Sabah, Datuk Masidi Manjun berkata, kluster yang dikenal pasti di daerah Ranau itu adalah jenis komuniti.

“Siasatan awal mendapati bapa kepada kes indeks mempunyai rekod menghadiri mesyuarat dan gotong-royong membersihkan lot tanah penanaman sawit di Mukim Paginatan.

“Siasatan lanjut mendapati terdapat beberapa aktiviti yang membabitkan perkumpulan orang, selain mesyuarat dan aktiviti gotong-royong.
“Saringan kontak rapat dijalankan mulai 7 hingga 20 September lalu membabitkan 177 orang dan 134 daripadanya dikesan positif termasuk tujuh kes baharu,” katanya dalam satu kenyataan media, semalam.
Sehingga kini, jumlah pesakit Covid-19 di Sabah masih kekal empat angka dan semalam mencatatkan 1,291 kes.
Sumber: Harian Metro


Kanak-Kanak Usia 3 Tahun Hilang Selepas Ikut Datuk Ke Hutan, Hanya Berbekalkan Botol Susu

Seorang kanak-kanak lelaki berusia tiga tahun dipercayai hilang selepas mengikut datuk dan bapanya melakukan kerja pemasangan papan tanda pokok di dalam hutan. Kanak-kanak yang bernama Patrick itu hilang sejak hari Rabu, 4 March 2020 di ladang kelapa sawit di Rapak Baru, Pantu, di Sri Aman, Sarawak. Sejak semalam, Operasi Mencari dan Menyelamat (SAR) masih menemui jalan buntu.
BELUM ADA TANDA KANAK-KANAK DIKESAN

Jurucakap Pusat Gerakan Operasi Jabatan Bomba dan Penyelamat Malaysia (JBPM) Sarawak berkata, operasi hari kedua hari ini membabitkan unit anjing pengesan (K9).
Memetik laporan Metro, selain 10 anggota bomba, operasi dibantu 11 anggota polis, lapan anggota Angkatan Pertahanan Awam Malaysia (APM), 14 anggota Jabatan Relawan Malaysia (RELA), lapan kakitangan Jabatan Hutan Sarawak (JHS), tiga anggota Pasukan Bomba Sukarela (PBS) serta 30 penduduk kampung.

Operasi SAR yang bermula pada pukul 9 pagi di dalam kawasan ladang sawit, sungai dan di cerun bukit, dipecahkan kepada lima pasukan pada radius kira-kira enam kilometer keliling.

“Sepanjang pencarian, belum ada tanda-tanda kanak-kanak itu dikesan. Berikutan itu operasi tangguhkan pada jam 6 petang dan akan disambung semula esok,” katanya dalam kenyataan.
Difahamkan, kanak-kanak terbabit, Patrcik Igih Mohd Taufik mengikut datuk dan bapanya yang mengiringi kaki tangan Sarawak Forestry Corporation (SFC) melakukan kerja pemasangan papan tanda pada pokok di dalam hutan bersebelahan ladang kelapa sawit itu.
HANYA BERBEKALKAN BOTOL SUSU
PONDOK kecil tempat Patrcik Igih ditinggalkan oleh bapa dan datuknya di kawasan ladang kelapa sawit. FOTO Ihsan bomba
Berikutan laluan pendakian menuju ke tempat pemasangan papan tanda itu agak tinggi, kanak-kanak itu ditinggalkan di sebuah pondok kecil dengan hanya berbekalkan sebotol susu, kira-kira 9.30 pagi, semalam.
Pondok kecil tempat Patrcik Igih ditinggalkan oleh bapa dan datuknya di kawasan ladang kelapa sawit. Selepas menghantar satu papan tanda ke lokasi pemasangan di atas bukit yang jaraknya kira-kira satu kilometer dari pondok tempat kanak-kanak itu ditinggalkan, datuknya kembali semula untuk mengambil satu lagi papan tanda.
Ketika itu datuknya menyedari kanak-kanak itu tiada lagi di pondok berkenaan beberapa saksi mendakwa ternampak kanak-kanak itu berjalan sendirian ke tempat motosikal bapanya diletakkan.
Laporan polis berhubung kehilangan kanak-kanak itu kemudiannya dibuat ahli keluarganya dan bomba menerima maklumat itu pada 2.33 petang sebelum gerakan SAR diaktifkan.
Sumber : Harian Metro


Kanak-Kanak Usia 4 Tahun Jatuh Longkang & Dikhuatiri Lemas

Seorang kanak-kanak perempuan berusia empat tahun dikhuatiri lemas selepas terjatuh dalam longkang di Jalan Bunga Tanjung 4, Kampung Baru Hicom, Seksyen 26 di sini, petang semalam.
Menurut laporan Harian Metro, pengarah Jabatan Bomba dan Penyelamat Malaysia (JBPM) Selangor Norazam Khamis berkata, pihaknya menerima panggilan kecemasan tentang insiden tersebut pada 6.18 petang.

Baca juga: Terperangkap Dalam Lif Klinik, 3 Bayi Usia 6-14 Hari Terlibat
KANAK-KANAK USIA 4 TAHUN JATUH LONGKANG & DIKHUATIRI LEMAS

Selepas sejurus menerima panggilan tersebut, sepasukan pegawai dan anggota Balai Bomba dan Penyelamat (BBP) Shah Alam serta Unit Pasukan Penyelamat Di Air (PPDA) bergegas ke lokasi kejadian.

“Mangsa adalah anak kepada seorang lelaki warga Indonesia yang bertaraf pemastautin tetap. Mangsa dipercayai bermain air di kawasan itu sebelum terjatuh ke dalam longkang sedalam 1.52 meter dan hanyut dibawa arus.

“Longkang ini mengalir ke Taman Sri Muda dan pencarian kini sedang giat dijalankan,” jelasnya ketika dihubungi semalam.
Pencarian sedang giat dijalankan di lokasi berkenaan. Terdahulu, beberapa kawasan di sekitar daerah ini dilanda banjir kilat susulan hujan lebat yang bermula pada 4 petang.
Sumber: Harian Metro


Kanak-Kanak Usia 4 Tahun Maut Jatuh Dari Tingkat 29

Sejak kebelakangan ini kita sering dikejutkan dengan kejadian melibatkan kanak-kanak bermain pada ketinggian rumah dalam keadaan yang bahaya. Ini mengundang risau dalam kalangan penduduk setempat dan menasihatkan orang ramai supaya meningkatkan tahap keselamatan di rumah khususnya yang tinggal di rumah tinggi.
Baca juga: [VIDEO] “Berderau Darah”- Aksi Kanak-Kanak Panjat Pagar, Berdiri Luar Balkoni Undang Risau!

KANAK-KANAK MAUT JATUH DARI TINGKAT 29
Terbaharu, seorang kanak-kanak perempuan ditemui maut dipercayai terjatuh dari tingkap rumahnya di tingkat 29 sebuah kondominium di Jalan Ipoh, Kuala Lumpur semalam.

Ketua Polis Daerah Sentul, Asisten Komisioner Beh Eng Lai berkata, dalam insiden sekitar jam 2.41 petang itu, mangsa ditemui oleh salah seorang kakitangan badan pengurusan di koridor tingkat 8 kondominium tersebut.

Memetik laporan Sinar Harian, mangsa telah ditinggalkan bersendirian tanpa pengawasan di rumah oleh bapanya dalam keadaan pintu berkunci kerana keluar untuk membeli barang dan mendapati anaknya tiada di rumah selepas pulang.
Apa yang mengejutkan adalah hasil siasatan di tempat kejadian mendapati tingkap di bilik mangsa dalam keadaan terbuka dan terdapat sebuah kerusi berada di tepi tingkap bilik tersebut.

Ketua Polis berkata lagi, tingkap di dalam bilik tersebut didapati tidak mempunyai jeriji dan siasatan mendapati tiada unsur jenayah.
“Pihak pengurusan telah menghubungi ambulans dari Hospital Selayang dan kematian mangsa telah disahkan oleh pegawai paramedik yang berada di tempat kejadian,” katanya.
Menurutnya, mayat telah dirujuk ke Hospital Selayang untuk dibedah siasat bagi mengenalpasti punca kematian dan kes diklasifikasikan sebagai mati mengejut (SDR).
Sumber: Sinar Harian Online


Kanak-Kanak Usia 7 Tahun Maut Digilis Van Sekolah

Semalam, tular sebuah rakaman kamera litar bertutup (CCTV) memaparkan seorang kanak-kanak perempuan berusia tujuh tahun maut apabila dilanggar van sekolah yang dinaikinya dalam kejadian di hadapan sebuah tadika di Taman Dahlia, Bandar Baru Salak Tinggi pada Jumaat.
Baca juga: [VIDEO] “Berderau Darah”- Aksi Kanak-Kanak Panjat Pagar, Berdiri Luar Balkoni Undang Risau!

KANAK-KANAK MAUT DIGILIS VAN SEKOLAH

Timbalan Ketua Polis Daerah Sepang, Superintendan Md Noor Aehwan Mohammad berkata, dalam kejadian kira-kira jam 12.10 tengah hari itu, mangsa yang baru pulang dari sebuah sekolah kebangsaan dihantar ke tadika tersebut sebelum pergi ke Kelas Al-Quran dan Fardu Ain (KAFA).

Menurutnya, selepas selesai menurunkan kesemua pelajar, van sekolah dipandu wanita tempatan berusia 31 tahun itu bergerak ke hadapan dan terlanggar mangsa yang pada masa sama sedang melintas.

“Akibat pelanggaran itu, mangsa mengalami kecederaan parah di kepala dan dibawa ke unit kecemasan Nilai Medical Centre sebelum disahkan meninggal dunia sekitar jam 2.30 petang semasa menerima rawatan,” katanya dalam satu kenyataan pada Jumaat.
Beliau berkata, jenazah mangsa dibawa ke Hospital Putrajaya untuk bedah siasat dan kes disiasat mengikut Seksyen 41 (1) Akta Pengangkutan Jalan 1987. Bukan itu sahaja pemandu van berkenaan sedang dirakam percakapan dan siasatan sedang dijalankan.
Rakaman video yang tular:

Sumber: Sinar Harian, Kelantan Inside


Kanak-Kanak Usia Tujuh Tahun Cedera Gara-Gara Dicucuk Wanita Kurang Siuman

Sejak kebelakangan ini, banyak kisah yang melibatkan kecederaan kanak-kanak berlaku. Bukan sahaja dari segi penderaan malah ada sahaja kes yang membabitkan kanak-kanak secara tiba-tiba. Ini juga termasuk kes terbaharu apabila seorang kanak-kanak cedera gara-gara dicucuk dengan garpu!
KANAK-KANAK DICEDERAKAN, DICUCUK GUNA GARPU

Kes terbaharu di Johor Bharu, seorang kanak-kanak perempuan berusia tujuh tahun, cedera di bahagian kepala dan tangan akibat dicederakan wanita kurang siuman menggunakan garpu di Taman Mount Austin semalam.
Menurut laporan Harian Metro, kejadian yang berlaku kra-kira jam 8 pagi itu, kanak-kanak terbabit dipercayai berada di luar bangunan pusat tuisyen di kawasan tersebut.

Ketua Polis Daerah Johor Bahru Selatan, Asisten Komisioner Mohd Padzli Mohd Zain berkata, pihaknya menerima laporan berhubung kejadian itu susulan laporan dibuat bapa mangsa. Semasa berada Taman Mount Austin, pengadu memaklumkan bahawa anak perempuannya berumur tujuh tahun didatangi seorang wanita yang disyaki kurang siuman.

DAH CUCUK, KEMUDIAN LARIKAN DIRI
Lebih mengejutkan adalah wanita itu sudah cucuk anak perempuan pengadu menggunakan garpu sehingga menyebabkan cedera pada bahagian kepala dan tangan. Kemudian, suspek melarikan diri.
Suspek yang tidak dikenali itu dipercayai kurang waras. Polis sedang mencari suspek yang masih belum dikesan ketika ini. Kes disiasat di bawah Seksyen 324 Kanun Keseksaan.
Jadi, mak ayah pastikan anak-anak tidak berada di kawasan yang kurang selamat ya kerana khuatir akan berlaku situasi seperti ini.
Sumber: Harian Metro


Kandungan Pewarna Tiruan Boleh Buat Anak Jadi Agresif?

Makanan yang bewarna bukan sahaja menarik golongan dewasa untuk menikmatinya, malah golongan kanak-kanak juga tertarik. Pantang nampak cantik mesti rasa nak makan kan? Tidak kisahlah apa jenis hidangan sekali pun kek, aiskrim, gula-gula dan banyak lagi.
Namun, tahukah ibu bapa bahawa makanan dan minuman yang mengandungi pewarna tiruan ini boleh buatkan tingkah laku anak-anak jadi agresif dan sukar untuk dikawal.

Baca juga: 5 Penyebab Anak Jadi Keras Kepala, Tak ‘Makan Saman’!
KANDUNGAN PEWARNA TIRUAN BOLEH BUAT ANAK JADI AGRESIF?
Nak tahu lebih lanjut? Mari kita ikuti perkongsian oleh Puan Mazliana Mazlan yang gemar berkongsikan pemakanan dan gaya hidup sihat anak-anak dan keluarga di laman Facebook beliau.

Ini kesan pada otak anak sebab ambil makan minum yang ada pewarna tiruan dengan kerap. Nampak tak gambar pertama. Otak sebelah kanan, makin banyak dot warna merah dan putih, berbanding yang belah kiri.

Dot merah dan putih itulah yang tunjukkan otak anak ini terlebih aktif dan sensitif. Yang warna biru, itu aktiviti otak yang normal. Warna merah dan putih yang berlebihan, itu tak normal.
Ibu ayah anak ni, pelik dan risau. Bila anak makan makanan tinggi pewarna merah, mesti anak akan jadi agresif dan tak boleh nak dikawal. Lama mereka cari punca. Rupanya bila hentikan pewarna makanan tiruan dari anak, terus behavior anak jadi macam biasa.
Reaksi alergik, tak semestinya dengan timbul ruam satu badan, gatal kulit, bersin tak berhenti. Behavior berubah jadi pelik pun, salah satu dari reaksi yang boleh berlaku, cuma kita selalunya tak perasan sangat.
Elakkan anak-anak kita dari pewarna makanan tiruan. Terlalu banyak ada dalam makanan ultra processed.
Makanan tinggi pewarna macam ni, anak memang suka. Mereka tertarik dengan warna yang terang dan cerah. Naikkan selera mereka nak makan. Tapi, ia akan bawa kesan buruk pada otak anak jika kita tak kawal pengambilannya.

Aiskrim rainbow ni anak-anak suka sangat.

Cake pon ada. Elakkan ya kalau boleh.

Yogurt pun ada pewarna tiruan, yang anak-anak patut elakkan tau.

Banyak makanan ultra processed tak boleh elak dari guna pewarna tiruan.

Jus buah pun ada. Kita ingat dah sihat sebab nama jus buah kan.

Taknak jadikan makanan tinggi pewarna macam ni sebagai sarapan pemula hari anak okay.

Nak makan pun nampak seram, banyak sangat pewarna yang ada.

Dalam kicap pun ada pewarna.

Warna terang macam ni, anak-anak memang suka nak makan.

Candy dan lollipop, antara makanan yang paling banyak pewarna.

Gummy bear macam ni, suka betul anak-anak makan.

Apa saja jenis minuman, elakkan yang terlalu terang warnanya. Kebanyakan memang ada pewarna tiruan walaupun katanya dari buah anggur asli, mesti ada pewarna warna ungu digunakan.
Cuba elakkan, makan minum yang ada pewarna tiruan macam dalam gambar, di rumah kita. Apatah lagi pewarna makanan tiruan, yang kita sendiri guna untuk baking dan masak makanan anak-anak.
Ada pewarna atau tak, rasanya tetap sama kan. Yang beza, cuma warna yang boleh tarik perhatian anak. Tapi bila kita tahu ianya tak elok untuk otak dan minda anak dalam jangka masa panjang, mesti tak sanggup lagi dah kita nak masukkan dalam adunan kek yang anak minta.
Sama-sama kita cuba ya, perhatikan apa yang anak makan setiap hari.
Sumber: Facebook Mazliana Mazlan


Kandungan Susu Dalam Tin Sebenarnya Bukan Susu? Ini Perbezaan Yang Anda Kena Tahu

Susu dalam tin merupakan susu yang paling digunakan oleh semua orang untuk membuat air mahupun cake. Pelbagai jenis susu yang dijual di pasaraya. Tetapi ramai yang tidak tahu sebenarnya susu susu seperti krimer pekat manis, susu sejat ataupun susu pekat manis sebenarnya mempunyai perbezaan dari segi kandungan susu itu sendiri.
Dr. Rusyainie Ramli melalui laman Facebooknya berkongsi tentang perbezaan susu susu tersebut melalui jenisnya. Pasti ramai yang tidak tahu akan perbezaan ini, tetapi selepas ini tidak lah lagi akan menjadi tanda tanya kepada anda semua.

Perbezaan Susu Dalam Tin

Krimer Pekat Manis

Tahukah kalian yang krimer pekat manis yang dalam tin yang berbagai jenama yang dijual dengan begitu banyaknya di pasaraya dan kedai runcit tu, BUKAN SUSU? Kalau kalian lihat labelnya, perkataan pertama dalam senarai kandungannya ialah GULA. Sebab? Krimer pekat manis mengandungi hampir 50% gula!

Krimer pekat manis ni dihasilkan dari minyak tumbuhan, biasanya kelapa sawit dan ia tak ada pun protein susu dari binatang seperti lembu. Dan kerana itulah harganya lebih murah dari susu pekat manis. Rasa lemak berkrim yang seperti susu tu datang dari minyak kelapa sawit tulah.
Dipasarkan sebagai tanpa kolesterol, kita ingat ia bagus. Tapi mana nak ada kolesterol kalau lemaknya datang dari tumbuhan. Kolesterol hanya ada dalam haiwan.
Ditambahlah vitamin ke, mineral ke, dalam krimer pekat manis, fakta tentang gula yang begitu banyak masih tak dapat diletak tepi. Vitamin dan mineral tu semua boleh datang dari makanan yang lain kan. Yang krimer pekat manis nilah yang menjadi salah satu bahan penting dalam teh tarik. Kalori dalam 1 cawan teh tarik kecil pun dah 140kcal, kerana kandungan gulanya yang sangat tinggi. Sekarang dah tahu kan yang krimer pekat manis tu gulanya menimbun, maka buatlah keputusan sendiri.
SEBAB TU PENTING BACA NAMA PRODUK sebelum beli.
Susu Pekat Manis

Di pasaran ada juga SUSU PEKAT MANIS. Yang ni memang susu dari sumber binatang, biasanya lembulah. Ia ada protein susu. Penuh berkrim tu sebab ada lemak susu. Susu ni melalui proses pemekatan, di mana kandungan airnya disejat dan lepas tu ditambah gula. Malang sekali, kandungan gula tu jauh lebih tinggi dari susu tu sendiri untuk bagi rasa yang manis.

Kalau ada kat label SUSU PEKAT MANIS PENUH KRIM tu bermakna, susu tu dah ditambah lemak susu. Lemak susu tu datang dari proses penghomogenan susu. Susu ni kan kandungannya ada air dan lemak. Kalau tak buat proses ni, susu akan terpisah sebab lemak tak larut dalam air. Penghomogenan akan pecahkan lemak kepada molekul yang jauh lebih kecil dan hasilnya, lemak lebih baik penyebarannya dalam susu. Masa proses tulah ada lemak yang terapung kat permukaan susu. Yang tulah dimasukkan dalam susu yang dilabel penuh krim.
Kalau dibandingkan, secara logiknya susu pekat manis penuh krim tu memang rasanya lebih sedap tapi dahlah ada gula, tambah lemak susu lagi hampir 10%. Aduh. Seram ok. Sama macam krimer pekat manis, kalau dilihat di label isi kandungan, gula adalah bahan paling utama. Jadi, pandai-pandailah fikir bila nak bubuh dalam makanan dan minuman kita. Susu pekat manis ni susah nak jumpa kat negara kita. Saya tak pasti kalau pasaraya premium macam Village Grocer, SAM Groceria atau Jaya Grocer ada dijual. Secara peribadi, krimer atau sus pekat manis memang tak ada dalam rumah saya.
Krimer Sejat

KRIMER SEJAT tu pun bukan susu. Macam krimer pekat manis, ia adalah produk dari minyak tumbuhan yang diproses menjadi seakan bentuk rupa susu. Ia lebih cair dan rasanya kurang manis. Ia banyak digunakan dalam sajian manis dalam masakan. Krimer ni boleh dijadikan dalam bentuk serbuk. Yang nilah banyak digunakan dalam minuman 3 dalam 1, bubble tea yang sekarang tengah in-trend atau sesetengah ‘susu’ kambing sunnah yang sebenarnya punah yang banyak dijual di toko jamu.
Susu Sejat

SUSU SEJAT tu pula bermaksud, susu dari haiwan, yang melalui proses penyejatan supaya kandungan air dari susu tu jadi sikit, dan susu tu lagi pekat. Yang ni tak ada tambahan gula. Kalau nampak perkataan SUSU ISIAN, biasanya dijual sebagai susu isian sejat, bermakna susu dah melalui proses untuk buang lemaknya dan diganti lemak tu dengan lemak minyak tumbuhan. Selalunya minyak sawit. Jadi SUSU ISIAN SEJAT yang kalau kita nampak kat kedai tu, tulah maknanya.
Yang penting, semak kandungan nutrisi sebelum beli. Rasanya saya dah merangkumi semua jenis ‘susu’ dalam tin. Sekarang dah ada ilmu, silakan amalkannya dan buatlah pilihan yang bijak, pandai dan cerdik. Kalau tanya saya, elakkan lagi baik. Sekali sekala boleh la buang kempunan.
Sumber : Rusyainie Ramli


‘Kandungan Tak Bergerak’- Anak Kembar Meninggal Dalam Kandungan 2 Hari Sebelum Bersalin

Bukan mudah bagi seorang ibu untuk menanggung kesakitan ketika saat melahirkan. Malah lebih remuk hati seorang ibu bila tahu anak yang dilahirkan itu tidak bernyawa. Hanya mampu menahan kesakitan yang berganda. Berat mata memandang, berat lagi bahu yang memikul, itu lah yang berlaku terhadap salah seorang pengguna Facebook.
Ibu muda, Miraa Nordin melalui laman Facebooknya berkongsi tentang kejadian sedih yang menimpa keluarga kecilnya apabila anak dalam kandungannya meninggal dunia. Apa yang lebih menyayat hati apabila perkara itu diketahui 2 hari sebelum melahirkan anak tersebut. Lagi sakit apabila anak didalam kandungan merupakan anak kembar dan ini bukanlah kali pertama dia diuji dengan ujian sebegini.

Diuji Dengan Kejadian Yang Sama

28 Mac 2020. Tarikh yang akan selamanya aku ingat.

Btw, post ni sangatt panjang so boleh skip laju2 tau.
Setiap orang ada dugaan masing2 kan. Kami suami isteri diuji dengan sesuatu diluar jangkaan kami. Langsung tak terfikir, langsung tak terlintas. Rasa macam dunia terhenti sekejap masa tu. Rasa punah semua angan2 sekelip mata. 8 bulan mengandung, semua persiapan dah buat, tapi bukan rezeki kami lagi nak ada zuriat kali ni. In sya Allah lepas ni Allah gantikan yang lain yang lebih baik.

Kami pernah diuji dengan keguguran tahun 2018. Masa tu 11weeks. Tanpa d&c, baby keluar sendiri dekat rumah. Tak sangka 2020 kami diuji lagi. Kali ni betul2 sakit. Allah je tahu apa aku rasa. Dua kali berpantang tanpa baby. Dua kali kehilangan. Serious perit tak tipu. Tapi macam mana pun aku dah redha. Ni cuma luahan untuk aku simpan jadi kenangan.
Aku n suami tunggu lebih kurang setahun untuk mengandung lagi lepas keguguran. Bukan merancang, tapi memang takde rezeki lagi. Lepas berubat n berurut, Alhamdulillah dgn izin Allah, aku pregnant. Excited tak payah cakap lah. And mmg nekad nak jaga kandungan kali ni betul2 sampaikan aku tak jadi cari kerja sebab nak fokus pada anak. Masa tahu pregnant tu aku betul2 baru habis PSH 6 bulan. Kami anggap mmg Allah bagi tepat masanya.

So bermula lah pengalaman pregnant yg sgt2 best. First trimester langsung tak buat ape2 baring je atas katil dengan alahan yang agak teruk. Besen memang ready letak sebelah katil, minyak yuyi jadi peneman, bleeding 2 3 kali sampai ambil ubat kuatkan rahim, tak boleh jalan atau berdiri lama mesti nak pitam n banyakkk lagi. Nak cerita mmg takkan habis. Awal2 memang teruk jugak alahan but masuk je second trimester semua jadi smooth cuma masih tak boleh berdiri atau jalan lama2 mesti nak pitam. Kalau dalam mall setiap kerusi yang ada aku akan duduk kejap ambik nafas huhu Dannnnn air manis kena sentiasa ada untuk elakkan rasa nak pitam.
Sah Mengandung Bayi Kembar

Masa second trimester pernah on ubat thyroid sebab bagitau nurse nadi selalu laju walaupun tak buat ape2. Bila test darah, hormon thyroid tu ada sangkut sikit so kena makan ubat. Tapi tak lama pun dalam 2 3 weeks macam tu je. Dr kata maybe sebab pregnant twins so hormon tak stabil. Dapat tahu twins masa 2nd scan dekat klinik. But then bila next scan Dr klinik tu nampak 1 je so dia kata maybe sorang lagi tak jadi/vanish. Masa tu suami hampa gila tp tetap berharap twins. Tup2 scan dekat KK kali pertama, suami cerita dekat Dr yang kami pernah scan dekat klinik nampak 2 fetal heart tapi dia kata vanish bla3 then Dr kata ‘ Eh memang dua lah ni. Tengok ni. Ni sorang ni lagi sorang’. Masa tu rasa nak lompat2 je happy tak pernah terbayang dapat twins. Alhamdulillah.
Sejak confirm twins tu, appt jadi 2 minggu sekali sebab dikira high risk. Twins pulak jenis MCDA, dorang kongsi uri tapi kantung masing2. Total 3 tempat appt KK IM, KK Beserah, and O&G HTAA. Tak pernah miss mana2 appt. Mmg setiap kali nak scan excited lain macam. Asyik berdebar nak tahu perkembangan dorang. Alhamdulillah Allah mudahkan semua, berat n saiz dorang dari awal scan sampai 34weeks sangat okay. Dr selalu puji sbb twins takde TTTS(twin-twin transfusion syndrome: sorang terlebih besar/kecik) dan sangatlah aktif tak pernah duduk diam! Haha. Nurse pun selalu susah nak carik jantung baby sebab asyikkkk bergerak. Setiap kali check up mesti balik rumah dengan happy lepastu beriya cerita semua dekat Mama.
Semuanya start masa kandungan makin besar. Rasanya semua yang pregnant pernah rasa baby mcm kurang gerak tetibe. Kadang2 bila fokus buat benda lain, rasa baby kurang respon. Gerak tu gerak tapi dia macam tak aktif sgt. Mmg sgt risau. Sepanjang pregnant, pernah 2 kali pergi hospital sebab kurang gerak. Sekali pergi emergency sebab belum 28weeks masa tu, sekali lagi masa 30/31weeks. Yang pertama tak perlu warded Dr cuma kata baby dah beralih kedudukan sbb kecik lagi n kedua tu kena warded 1 hari sebab Dr kata MCDA twins sangat berisiko so kena monitor 24hours. Ayat Dr yang takkan aku lupa ‘Orang luar kalau dengar twins seronok sangat, tapi bagi kami Dr2 ni sangat risau’. Tapi alhamdulillah semua ok je masa tu. Dr siap puji sebab dia rasa aktif je dua2 so dia bg discaj esoknya.
Lepas discaj tu, semua back to normal sampailah seminggu dua sebelum hari kejadian banyak kali sangkut bila test urine. Pelik sangat sebab dari awal urine, bp, hb, gula semua okay. Memang rasa tak sedap hati tapi sebab fikir kena positif kan baru baby positif sama(ni kesalahan terbesar aku). Kena repeat ambik sample urine banyak kali n mcm2 test aku kena ambik hujung2 pregnancy. Urine, darah, swab. Aku banyak kali tanya Dr mmg takkan affect baby ke kalau kencing kotor. Dr jawab biasanya takde so aku macam lega la. Ada jugak tanya pasal baby kurg aktif normal ke, dia jawab ‘mybe sbb space, asal rasa gerak should be ok’. Aku bertambah lega. Padahal masa appt baby Dr lain dah pesan dekat aku kalau rasa lain je terus dtg hospital sebab ibu je tahu baby mcm mana. So obviously salah aku. Then, last ultrasound pulak Dr kata baby sorg mcm kecik but still tak jauh beza. Sorg 2.1kg sorg lagi 1.7kg. Oksigen apa semua okay Dr kata n Dr suruh ready lagi 2 weeks terus bawak baju mak n baby takut kena admit terus sebab dah 36weeks. Excited bila dengar macam tu sebab lagi 2minggu boleh jumpa twins.
Bayi Tak Bergerak Dalam Kandungan

27 Mac 2020.
Aku ajak suami buat kek coklat moist. Dengan alasan, nanti berpantang dah tak boleh makan so nak makan puas2. Pagi tu macam biasa rasa je dorang gerak2. Ptg bila siap buat kek, start rasa macam kurang gerak. Tapi tak fikir bukan2 n positif kan diri maybe terlalu busy buat kek so twins penat nak rehat(kesalahan besar aku). Tapi bila tekan2 perut ada je respon so macam okay la. N gerak baby 10x tu cukup je cuma lambat sikit dari hari2 lain. Malam pulak time solat mmg rasa je baby gerak tapi masih tak sedap hati. Benda mcm ni jadi banyak kali jugak tp sebelum2 ni aku bernasib baik bila check rupanya baby tukar kedudukan je n lepastu aktif balik. Sbb tu aku cuba positif. Suami ada tanya ‘ke nak pergi hospital?’. Aku jawab tengok esok macam mana sebab aku takut musim2 covid ni(kesalahan aku lagii).
28 Mac 2020.
Pagi2 lagi ajak husband pergi klinik sebab fikir nak tengok jantung baby je. Mmg tak terfikir n taknak terfikir bukan2. Sampai2 klinik staf tu cakap pukul 10am baru ada Dr. Aku pun macam takpe la kita pi beli aiskrim dulu. Makan aiskrim sambil cakap dengan twins n mmg aku sangat pelik sebab baby takde gerak2 masa ni. Lepastu kami ke klinik tunggu dalam klinik. Tak lama tu kami masuk bilik Dr dengan penuh harapan nak tengok jantung baby. Dr start check kepala dulu. Bila pergi bahagian perut, aku macam tergamam. Biasa scan akan ada denyut2 tapi pagi tu takde. Dia pergi baby ke 2 pun sama. Allahu aku taktahu nak gambar perasaan aku masa tu. Dr tu cepat2 suruh ke hospital. Masa tu aku dah lost dalam otak macam kosong gila tapi dekat mulut tak henti2 doa semua tu tak betul, mesin tu salah. ‘Maybe Dr salah tengok lagi 2 hari kot twins dah boleh lahir’. Aku tekan2 perut suruh twins bangun n bukak zikir sepanjang otw ke hospital supaya aku boleh relax.
Sampai je hospital aku yakinkan diri twins masih ada. Aku masuk n bg surat refer dari klinik. Nurse tu terkejut n cakap dekat aku ‘Allahu dah besar dah ni. Puan sabar ye. In sya Allah ada lagi tu n banyak2 berdoa tawakal’. Aku just berharap cepat lah nak scan. And yes, Dr 2 orang plus nurse sekali ada masa scan tu mmg nampak takde degup jantung tu. Dua2. Dua dua pergi sekelip mata. Boleh bayang? Masa ni mmg Allah je tahu macam mana aku nak meraung tapi semua dah takde guna. Aku siap tanya Dr ada tak ape2 cara sekalipun untuk dorang hidup balik atau at least sorg selamat. Rasa macam mimpi. Malam aku masih rasa baby gerak, pagi tu dua2 tinggalkan aku. Korang maybe kata aku yang cuai tak pergi awal2 tapi serious semua jadi tak sampai 24jam. Terlalu cepat bagi aku. Tapi mmg orang yang aku salahkan adalah diri aku sendiri. Percaya baby kurang gerak sbb space dah kurang lagi2 orang kata perut aku kecik untuk twins. Benda paling bodoh aku percaya.
Jangan Mudah Percaya Cakap Orang
So please lah ibu2 yang tengah pregnant jangan sesekali percaya ‘normal la hujung2 pregnancy baby kurang gerak sebab baby makin besar, ruang takde bla3’. Jangan. Kalau kau percaya n takdir kau mmg ada lagi rezeki jumpa anak kau takpe la. Maknanya kau beruntung. Kalau macam aku? Memang orang kata aku beruntung sebab twins anak syurga tapi sakit lahirkan anak yang dah tak bernyawa tu kau tak tahu. Belum aku cerita part dalam wad kiri kanan semua happy2 tunggu masa nak sambut baby, dengar org sebelah2 duk check jantung baby, duk tengok orang lain bawak beg baby, nurse 3 4 kali salah kejut aku nak check jantung baby tapi aku kena jawab ‘baby sy dah takde nurse’. Serious semua sakit. Sangat. Lagi2 aku diuji masa PKP ni, takde pelawat dibenarkan melawat termasuk suami sendiri. Masa dekat wad 1 je aku doa nak cepat2 lahirkan twins so lagi cepat dapat kebumikan dorang. Aku kena induce 2x, ambik ubat tahan sakit 1x, tahan sakit teruk 5 6 jam then lahirlah dua2 puteri yang kami tunggu selama ni.
Sungguh aku dah redha n terima semua. Aku cerita hanya untuk pengajaran n sebagai kenangan bermakna untuk aku. Macam mana pun semua dah tertulis. Kita merancang, Allah pun merancang. Tapi perancangan Allah mengatasi segalanya. Kes kami twins Allah ambik tapi aku still dapat peluang tengok wajah anak2 aku walaupun cuma sekali dan dah siap balut dengan kain putih. Orang lain pula diuji dengan ibu yang meninggal dunia tanpa sempat tengok anak2. Allahuakbar
Takde apa yang aku harap cuma tolong doakan kami kuat n diberi rezeki zuriat lagi ye lepas ni. N maafkan kami kalau2 sebelum ni apa yang kami suami isteri post atau share buat sape2 yang belum dapat zuriat tersinggung. Mungkin kegembiraan kami buat sape2 terasa hati kami betul2 mintak maaf. Sekian pengalaman yang nak aku kongsi. Semoga takde orang ulang silap aku.

Tolong sedekahkan Al Fatihah untuk Amina Sofya bt Aifaa Syafiq dan Aisya Sofya bt Aifaa Syafiq ya
Sumber : Miraa Nordin


Kang Gary Akan Muncul Dengan Anaknya Dalam Rancangan ‘Return Of Superman’ Februari Ini

Selepas mengundur diri daripada rancangan televisyen terkenal ‘Running Man’, rasanya ramai peminat yang merindui kemunculan Kang Gary di skrin.
Bagi peminat Gary, ada berita baik untuk anda!

‘Return of Superman’ telah mengumumkan bahawa rancangan musim terbaru nanti bakal menampilkan Gary dengan anak lelakinya, Kang Ha Oh.

‘Return of Superman’ merupakan sebuah rancangan realiti terkenal di Korea yang menampilkan selebriti bersama anak-anak mereka. Selain hiburan, ia juga menyisipkan pelbagai ilmu parenting bagi penonton.
Ini akan menjadi penampilan pertama Gary di televisyen setelah lebih kurang tiga tahun mendiamkan diri dari media dan menumpukan perhatian terhadap keluarga barunya.

Dalam rancangan tersebut, Gary akan menunjukkan sisi baru dirinya sebagai ayah kepada anak lelakinya, Kang Ha Oh, yang berusia 26 bulan.
Si kecil ini dikatakan yang menyukai muzik dan petah bercakap! Mesti ramai tak sabar nak tengok keletahnya kan?
Episod pertama Gary dan Kang Ha Oh akan disiarkan pada tayangan perdana ‘Return Of Superman’ pada bulan Februari ini.
Jadi, jangan lupa tengok tau!


Apakah Simptom & Rawatan Untuk Kanser Serviks Di Malaysia?

Apa itu kanser serviks?
Kanser serviks atau juga dikenali sebagai kanser pangkal rahim adalah disebabkan pertumbuhan luar biasa sel-sel yang mempunyai kebolehan untuk menyerang atau merebak ke bahagian lain badan. Pada awalannya, tiada simptom-simptom kanser serviks yang boleh dilihat.
Malah ia adalah salah satu daripada penyebab keputihan yang telah kita pelajari di dalam topik sebelum ini. Hanya simptom-simptom peringkat seterusnya dapat dilihat termasuklah pendarahan luar biasa faraj, sakit di bahagian pelvik atau sakit sewaktu melakukan hubungan kelamin.

Jangkitan HPV (Human Papillomavirus) kebiasaannya terlibat di dalam lebih daripada 90% kes kanser serviks, bagaimanapun kebanyakan orang yang mempunyai jangkitan HPV, tidak mendapat kanser serviks. Faktor-faktor lain yang boleh menyumbang kepada kanser serviks adalah tabiat merokok, sistem imunisasi yang lemah, pil-pil perancang keluarga dan mula melakukan hubungan kelamin pada usia muda dan mempunyai berbilang pasangan. Kanser serviks kebiasaannya terjadi disebabkan perubahan-perubahan dalaman badan yang mengambil masa 10 hingga 20 tahun.
Jenis kanser serviks
Terdapat dua jenis kanser serviks yang utama. Hampir 90% kanser serviks adalah merupakan Squamous Cell Carcinoma. Ianya bermula dari dalam sel skuamus atau kulit seperti sel yang terdapat di pangkal rahim. Kedua adalah Adenocarcinoma yang jarang berlaku dan ia bermula dari dalam sel glandular.

Cara diagnos kanser serviks
Terdapat banyak cara untuk mendiagnos kanser serviks tersebut, di antaranya adalah:

Ujian pap smear

Seringkali dilakukan untuk mengesan perubahan sel yang luar biasa di dalam pangkal rahim dan boleh mengesan walaupun kanser belum lagi terbentuk. Doktor akan mengambil contoh sel dari permukaan pangkal rahim dan akan melihatnya di bawah mikroskop. Wanita disyokran untuk menjalani ujian pap smear ini setiap dua tahun sekali.

Kolposkopi

Ia adalah sejenis alat khas yang dapat memeriksa kawasan pangkal rahim. Kolposkopi dapat membesarkan imej sel pangkal Rahim dan faraj, sama seperti mikroskop. Apabila ianya dimasukkan, ia boleh memberikan cahaya dan selamat digunakan untuk wanita yang hamil.

Biopsi

Dengan mengambil sedikit tisu untuk menjalankan pemeriksaan di bawah mikroskop dengan lebih teliti. Ia adalah sangat tepat dan keputusan boleh didapati dalam masa seminggu.

Computed Tomography Scan (Imbasan CT)

Ia merupakan imbasan dan memberikan gambar tiga dimensi di dalam badan menggunakan sinar-X.

Magnetic Resonance Imaging (MRI)

Ujian ini sama seperti imbasan CT tetapi ia menggunakan kuasa magnet untuk membentuk imej-imej yang lebih jelas dan lengkap.
 Tahap kanser serviks
Ada empat tahap kesemuanya di dalam kanser serviks, di mana tahap 1 adalah kurang merbahaya dan tahap 4 merupakan sangat merbahaya. Jenis rawatan adalah mengikut tahap keseriusan kanser serviks tersebut.
Rawatan kanser serviks
Antara rawatan yang kebiasaannya dilakukan untuk merawat kanser serviks adalah dengan melakukan pembedahan untuk membuang sel-sel kanser, radioterapi dan juga kemoterapi.
Tetapi kalau boleh, jangan tunggu sehinggan kanser serviks terbentuk. Adalah lebih baik jika kita dapat mencegahnya daripada berlaku dengan mengamalkan gaya hidup yang sihat dan aktif, setia kepada pasangan anda dan lakukan pap smear setiap 2 tahun sekali.
Juga disarankan untuk berjumpa dengan pakar segera jika anda mempunyai simptom-simptom kanser serviks di mana pengesanan awal dapat menghalang kanser serviks dari merebak. Walaupun ianya kelihatan hanya seperti keputihan luar biasa, anda boleh dapatkan khidmat pakar dan ia mungkin boleh menyelamatkan nyawa anda.
Layari program pencegahan kanser serviks, inisiatif dari Kementerian Kesihatan Malaysia. Semoga kita semua dilindungi Allah dari penyakit seperti ini.
Ameen.


Menyesal Pernah Doa Minta Nyawa Ibu Ditarik, Kisah Gadis Ini Undang Sebak…

Ibu adalah anugerah terindah kerana tanpa ibu, tiadalah kita di dunia ini. Ternyata, doa ibu adalah rahmat dan pelindung diri kita namun tidak semua orang mempunyai kelebihan tersebut dalam masa yang lama. Ini kisah yang dikongsikan di laman Twitter @hazidajimmy dimana dia berkongsikan kisah mendoakan hal yang bukan-bukan terhadap ibunya sendiri.
Apa yang menyedihkan adalah, apa yang didoakan menjadi benar apabila ibunya pergi dijemput Illahi setelah berjuang melawan kanser tahap 4.

“ALLAH, KAU AMBIK JELAH MAK AKU, AKU DAH TAK TAHAN”

Berdasarkan perkongsian oleh Hazida Jimmy menerusi laman Twitter, dia menceritakan bahawa pernah berada dalam tekanan kerana perlu menjaga ibunya yang sedang sakit. Oleh kerana tertekan dengan perangai arwah yang sukar menurut kata, dia juga pernah mendoakan supaya nyawa ibunya ditarik.

nak aku ceritakan tak, kisah doa aku untuk mak aku dimana aku pernah mendoakan hal yang bukan bukan untuk mak aku. ini kisah 8 9 tahun yang lepas.
” Allah, kau ambik je lah mak aku. aku dah tak tahan ”
disebabkan doa aku yang ini lah, aku rasa aku bukan anak yang baik dan, pic.twitter.com/oQKfwhCBRF
— Mermaid (@hazidajimmy) September 18, 2020

MARAH BERSEBAB
Namun, tindakan marahnya bukanlah tidak bersebab. Hal ini kerana, dia tidak sanggup lagi untuk melihat keadaan arwah ibu yang perlu menjalani pelbagai proses perubatan. Berdasarkan perkongsiannya, doktor juga telah memberitahu bahawa tiada jalan kesembuhan buat ibunya.

REDHA DENGAN UJIAN
Setelah pemergian arwah ibu, dia mengambil masa hampir 7 tahun untuk betul-betul melepaskan pemergian ibunya. Namun, apa yang diharapkan semoga dirinya kekal tabah dan percaya pada ketentuan Qada’ dan Qadar dimana yakin akan bertemu dengan arwah ibu di kehidupan yang kekal dan abadi.

Sumber: Hazidajimmy


Aneh Kantung Rahim Kosong Sedangkan UPT Tunjuk Double Line. Apa Puncanya?

Ibu bapa mana yang tak gembira tengok double line ketika melakukan UPT? Tambah lagi bagi ibu bapa yang menantikan anak. Tetapi perasaan itu bercampur baur ketika melihat kantung rahim kosong semasa melakukan scan di hospital. Apa sebabnya?
Baca juga: Baru Lepas Keguguran, Bila Waktu Sesuai Nak Hamil Balik? Mama WAJIB Tahu Ini!

PUNCA KANTUNG RAHIM KOSONG
Salah satu sebab kenapa kantung rahim kosong ketika melakukan ultrasound di hospital adalah berlakunya keadaan hamil kosong. Keadaan hamil kosong atau blighted ovum juga dikenali sebagai anembryonic pregnancy.
Keadaan hamil kosong

Ia berlaku disebabkan oleh perkembangan embrio yang tidak berlaku seperti biasa atau terhenti sehingga meninggalkan kantung kehamilan kosong.

Secara generalnya, punca berlaku keadaan ini masih tidak dikenalpasti tetapi boleh dipercayai disebabkan oleh kelainan kromosom pada telur yang disenyawakan.
Keadaan ini selalunya berlaku pada awal tempoh mengandung. Kadangkala, sebelum ibu mengetahui bahawa mereka mengandung.
Berlaku keguguran
Punca kepada 1 daripada 2 keguguran adalah disebabkan keadaan hamil kosong ini iaitu pada trimester pertama kehamilan.
Keguguran merupakan kehamilan yang berakhir sendiri dalam tempoh 20 minggu pertama. Bagi kes normal untuk wanita hamil, telur yang disenyawakan akan melekat pada dinding rahim. Oleh itu, perkembangan embrio pastinya dapat dikesan dan dilihat dalam tempoh kehamilan 5 hingga 6 minggu.

Selalunya kantung kehamilan iaitu tempat janin membesar, akan berkembang selebar 18 milimeter. Akan tetapi, untuk kehamilan kosong, kantung kehamilan terbentuk dan membesar, cuma perkembangan embrio yang tidak berlaku. Inilah yang dikenalpasti sebagai blighted ovum.
Sebab perkembangan embrio tidak berlaku
Masalah pada kromosom merupakan punca keguguran berlaku daripada keadaan kehamilan tanpa embrio. Ianya berkemungkinan disebabkan oleh telur atau sperma yang kurang berkualiti. Selain itu, situasi ini juga boleh terjadi kerana pembahagian sel yang tidak normal.
Apa pun puncanya, badan anda akan secara automatik menghentikan kehamilan apabila mendapati sebarang kelainan berlaku. Untuk kebanyakan wanita, situasi hamil kosong ini hanya berlaku sekali seumur hidup.
Tanda hamil kosong

Anda berkemungkinan mempunyai tanda-tanda kehamilan jika berlakunya blighted ovum. Contohnya, UPT menunjukkan double line atau tidak mengalami haid.
Anda juga mungkin menghadapi tanda-tanda keguguran seperti:

Hilang kesakitan payudara
Pendarahan faraj atau tompokan
Tempoh haid yang lebih lama dari kebiasaan
Kekejangan perut

Akan tetapi, tidak semua pendarahan yang berlaku pada trimester pertama tanda keguguran. Justeru itu, penting untuk suami isteri melakukan pemeriksaan doktor jika mengalami tanda-tanda di atas.
Rawatan kehamilan tanpa embrio

Doktor akan membincangkan pilihan rawatan untuk anda jika masalah kantung rahim kosong dikesan semasa temu janji pranatal. Ini termasuk:

Mengambil ubat seperti misoprostol (Cytotec) untuk membuatkan keguguran
Menunggu tanda keguguran berlaku secara natural
Menjalani prosedur D&C iaitu keadaan cuci rahim untuk membuang tisu plasenta daripada rahim

Durasi kehamilan, keadaan emosi diri dan juga sejarah perubatan akan diambil berat oleh doktor ketika memutuskan pilihan rawatan.
Jika anda mengalami masalah blighted ovum atau kantung rahim kosong ini, usah risau kerana kebanyakan wanita yang pernah menghadapi masalah ini kemudiannya melalui proses mengandung tanpa masalah. Paling penting, segera berjumpa dengan doktor jika anda berasa kelainan dalam diri.
Sumber: Hello Doktor


Terkejut Jumpa Karang Gigi Berlapis-lapis, Dr Tekankan Jaga Kebersihan Mulut!

Selepas memberus gigi, pernah tak belek dan tengok cermin betul-betul sama ada ada karang gigi di celahan gigi kita?
Kadangkala, memberus gigi setiap hari kadangkala tak cukup untuk kita membersihkan gigi dengan baik.

Apakah itu karang gigi?
Karang gigi iaitu tartar atau kalkulus adalah plak yang telah mengeras, jika ianya dibiarkan tanpa dibersihkan.
Apabila kalkulus telah terbentuk, ianya menyukarkan pemberusan dan penggunaan flos yang berkesan. Permukaannya yang kasar menyebabkan lebih banyak plak akan terperangkap dan terkumpul di kawasan tersebut.

Macam anda dapat tengok dalam gambar di bawah, ini adalah karang gigi.

Foto Kredit: Nice Dental Care
Apakah pula plak gigi?
Plak gigi ini adalah satu komuniti bakteria yang kompleks yang melekap pada sesuatu permukaan. Kerana ianya adalah diluar badan manusia, bakteria ini tidak terjejas oleh antibiotik, ejen antikuman dan sistem ketahanan badan.
Apabila ia atau toksin yang dihasilkan berada dalam tisu, maka pertahanan badan akan mula bertindak dan terhasilkan keradaangan gusi.
Dan kompleksiti plak ini dan kandungan bakteria plak ini akan bertambah mengikut masa, apabila plak yang terjadi dibiarkan tanpa dibersihkan.
Dalam sebuah perkongsian, Dr Muhammad Nazif menunjukkan bagaimana karang gigi boleh terbentuk dengan begitu banyak dalam mulut kita jika ia tidak dibersihkan!

Byk je aku jumpa calculus tebal2 tpi yg ni berbunga2,very2 interestingg🤯boleh buat hantaran🤣aku siapkan scaling bahagian lain dulu,tinggalkan yg bawah ni utk last..macam makan KFC la kan,kulit ayam yg best rangup kita letak tepi dulu simpan utk last..nyum2..haa mcm tu la aku rasa,arhhh nikmatnyerrr🤣
Karang gigi ni terjadi sbb plak,sisa makanan atas permukaan gigi x dibersihkan dengan betul pastu air liur kita ada mineral2 yg akan mengeraskan plak tu.lama2 terbentuk la karang gigi(lebih kurang 10 hari kot bergantung Ph mulut korg,lagi tinggi Ph lagi cepat jadi karang,rokok n byk lagi)
karang gigi ni boleh menyebabkan periodontitis,tulang rahang yg pegang gigi korg musnah..bile da musnah xboleh elok da,menyesal xguna.pasal tu gigi jadi goyang pastu kene cabuttt..
Jaga la kebersihan mulut ye,gosok gigi elok2 jgn cincai2..xsusah pun..klu degil jugak mehh sini aku sagat blakang korg ngn karang ni baru korg tauuu
(Sumber: Muhammad Nazif )
Bagaimana Cara Mencegah & Menghilangkan Karang Gigi?
Untuk pengetahuan anda, karang gigi boleh dihilangkan dengan menjalani prosedur scaling di klinik gigi.
Dr Naqiuddin mengesyorkan setiap orang membuat scaling gigi setiap 6 bulan sekali atau setahun sekali.
Scaling ini boleh dibuat di klinik gigi kerajaan atau klinik gigi swasta.

Cuci gigi atau scaling ni disarankan setiap 6 bulan sekali.
Jangan culas. Paling kurang pun setahun sekali.
Kesan tak buang karang gigi ni ialah, gusi mudah berdarah, gusi bengkak, gusi bernanah dan akhirnya gigi bergoyang.
Jadi jangan lupa buang karang gigi setiap 6 bulan. pic.twitter.com/26BEqfQ929
— Dr Q (@dr_naqiuddin) September 6, 2019

Sebenarnya, scaling gigi bukan saja membantu mengelakkan karang gigi, tetapi ia juga memberi pelbagai manfaat dan mempunyai kepentingan seperti berikut:
Kebaikan / kepentingan scaling gigi
1. Membersihkan partikel makanan
Meskipun kita menggosok gigi beberapa kali sehari namun sisa makanan masih boleh melekat di celah gigi dan sukar dibersihkan menggunakan berus gigi.
Cuci gigi dapat membantu membersihkan kotoran degil ini yang sukar dicapai dengan berus gigi sekaligus mengelakkan pertumbuhan karang gigi.
2. Membersihkan karang gigi
Karang gigi adalah masalah biasa dialami oleh kebanyakan orang terutamanya pada bahagian belakang gigi. Pertumbuhan plak ini disebabkan oleh campuran baki sisa makanan yang tidak dibersihkan dan air liur sehingga menyebabkan ia mengeras dan melekat pada gigi.
Rawatan cuci gigi dapat membantu mengikis semua kotoran dan karang gigi. Jangan bimbang ia tidak berasa sakit!
3. Menghindari penyakit gusi
Mungkin ada rasa ia tiada kaitan tapi sebenarnya karang gigi boleh menyebabkan penyakit gusi seperti berdarah dan bengkak.
4. Mengelak perubahan warna gigi
Ia bukan memutihkan tetapi apabila karang dibersihkan ia dapat membantu mencegah perubahan warna gigi. Jika rawatan tidak dilakukan, gigi bukan sahaja cepat rosak tetapi warna gigi juga menjadi kuning.
Jadi, lepas ni jangan lupa jaga kebersihan mulut dengan baik ya.
Ibu ayah boleh tunjukkan dekat anak-anak juga gambar karang gigi ini jika mereka ‘malas’ dan selalu lupa berus gigi setiap hari!
Bukanlah mahu menakut-nakutkan mereka, cuma mahu menekankan betapa penting untuk mereka tahu kesan buruk jika tidak menjaga kebersihan gigi dan mulut.


Ada Kids Room, Selesa! Ini Rupanya Karaoke Manekineko Yang Mesra Famili

Musim PKPP ni mungkin kita dah tak selalu bawa anak keluar disebabkan SOP yang ditetapkan.
Namun kami tertarik dengan sebuah perkongsian aktiviti menarik yang ibu ayah boleh lakukan bersama anak-anak walaupun dalam tempoh PKPP yang dilanjutkan hingga 31 Disember ini iaitu…

KIDS FRIENDLY KARAOKE ROOM!
Ya, karaoke ini versi mesra famili dan direka khas agar dapat disesuaikan untuk ibu ayah yang membawa anak-anak.

Jom kita tengok perkongsian oleh Puan Yaya Elias menerusi Facebook yang telah berkunjung ke Karaoke Manekineko di Paradigm Mall, Petaling Jaya.

Memang menarik dan unik!
Jom kita ikuti perkongsian pengalaman beliau selanjutnya menerusi artikel ini.
Karaoke Manekineko, Karaoke Mesra Kanak-kanak Yang Berbaloi Mak Ayah Pergi
Semalam ada yang share pasal Karaoke Manekineko ni.
Malamnya saya pun terus cari info dan tanya anak sulung, sama ada dia nak pergi ke tak.
Dia kata jommm.
Cakap awal-awal dan tanya dengan dia supaya dia boleh bersedia mental fizikal awal dan siap siaga jaga adik-adik. Hiks.
Rupanya ada banyak cawangan Karaoke Manekineko ni iaitu di Paradigm Mall PJ, Ekocheras, Sunway Putra dan Sunway Velocity.
Kami pergi yang terdekat di Paradigm Mall.

Lokasi
Alhamdulillah dapat spot parking dan lift terus ke pusat Karaoke. Tak perlu lalu mall. Syukur sangat.
Lokasi parking kami dekat area DD3 di Level B1 kalau korang nak pergi terus ke lokasi Karaoke. Lokasi Lif pulak B13 dan B14.

Kadar Caj Bayaran
Untuk hujung minggu (Public holiday), harga bayaran ialah RM 20 untuk dewasa atau lebih 120cm dan RM 10 untuk kanak-kanak.
Tadi yang kena bayar hanya Hakim dan ibu je. Yeayyy!
Untuk caj yang dikenakan ini, kami dapat 2 jam sesi Karaoke, snek dan 16 jenis air free flow (minumlah sampai lebam).
Jangan risau sebab lapik mikrofon, wet wipes dan sanitizer juga dibekalkan dalam musim PKPP ni.

Kemudahan & Servis
Cakap siap-siap dengan staf dekat sana yang kita nak Kids Room. Kalau kita ambil Kids Room ni, adalah ruangan khas untuk kanak-kanak bermain.
Bukan semua bilik dekat sini ada sediakan Kids Room ya.
Microphone yang dibekalkan pun telah disanitasi. Ada nampak peti sanitasi dia dekat belakang kaunter.

Selain lagu-lagu orang dewasa, lagu kanak-kanak pun ada, contohnya lagu Baby Shark. Cuma tak ade lagu Didi & Friends.

Ada macam-macam tema untuk kanak-kanak, contohnya tema dinosaur ni.

Kalau nak order makanan, ada juga disediakan menu untuk kita order.
Kami kenyang makan snek dan minum air.

Staf di situ semua friendly. Tak berkira langsung.
Danish ada tumpahkan air milo dalam bilik, tapi cepat diorang bersihkan.
Lokasi tandas pun dekat je.

Dapatlah masing-masing bersenam suara dan tenaga dalam bilik karok tu.
Sambil berhibur dapatlah kita beraktiviti dengan anak-anak dengan mengambil kira SOP yang ditetapkan.
Kami berempat luangkan hampir 4 jam dekat sini. Memang puas hatilah.

Mak-mak yang nak berkaraoke dengan kawan-kawan dan bawa anak kecil pun boleh datang sini. Sambil berborak sambil nyanyi-nyanyi.
Menarik kan? Apapun, ini bukan review berbayar tau!
Kalau rasa nak release stres atau cuba kelainan, bolehlah ibu ayah ajak anak-anak ke Karaoke Manekineko ni.

*Pengalaman ke Karaoke Manekineko ini dikongsikan oleh Puan Yaya Elias menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan atau maklumat lanjut, sila rujuk posting asal beliau di SINI.


Setiap Pagi Makan Manis & Bengkak Muka, Anak Tahan Sakit Gigi 3 Hari ‘Terkena’ Facial Cellulitis

Masalah gigi berlubang atau karies gigi dalam kalangan anak-anak kecil adalah perkara yang dirisaukan oleh ibu bapa. Seawal pertumbuhan gigi anak-anak haruslah dijaga dengan rapi supaya tidak akan mengalami masalah gigi yang serius. Namun ramai juga ibu bapa yang hairan kenapa gigi anak-anak masih mengalami kerosakkan walaupun diberus dan dicuci dengan kerap?
Begitu juga dengan kisah yang dikongsikan ini dimana doktor gigi mendapat pesakit kanak-kanak yang mengalami masalah karies gigi yang teruk. Mana tidaknya, kanak-kanak ini sudah menahan sakit hampir 3 hari dan turut menyebabkan bengkak di kawasan muka dan mata!

ANAK MENGADU SAKIT GIGI ATAS DAH 3 HARI…

Kisah tadi tak lengkap. Saya kongsikan semula yg versi penuh. Sebab inilah kami #adminhbfm asyik cakap pasal kebersihan oral. Asyik cakap pasal ORAL STIMULATION. Asyik cakap tak apa anak meraung melalak sebab gosok gigi. Asyik cakap kena bersihkan sejak anak dalam pantang.

Tapi bila cakap, ada pulak tak percaya. Kata “eleh mana ada bebudak sakit gigi teruk teruk”. So ambillah pedoman dan iktibar ini!

“Ini doktor Azila ke?” Aku menjawab “ya, saya..”.
Beliau bertanya lagi “Boleh jumpa doktor terus di klinik tak?”
Kepala aku ligat berfikir, seingat aku berderet temujanji aku pagi ini. Maka aku jawab sambil tersenyum “Cik, boleh terus telefon klinik untuk temujanji”. Tiba-tiba dia menarik seorang budak perempuan kecil lantas ditunjukkan mukanya pada aku.
Astaghfirullahalazim.. tergamam aku, terus aku cakap “Naik atas terus, saya periksa”. Setelah masuk di bilik surgeri, begini ceritanya. Ibu bapa muda ini memberitahu anaknya sakit gigi belah kanan atas mulai 3 hari lalu.

Hari pertama :
Mula-mula mereka membawa ke klinik gigi A. Setelah doktor tersebut memeriksa katanya ada gigi geraham susu yang berlubang besar. Lubang sudah mengenai saraf, maka perlu buat rawatan saraf. Tetapi doktor tersebut tidak membuat rawatan saraf (pulpotomi) pada kanak-kanak.
Doktor klinik gigi A memberi ubat tahan sakit dan antibiotik.
a) Syrup Amoxycillin 3ml 3 kali sehari.
b) Syrup Paracetamol 3ml 3 kali sehari.
Hari kedua:
Pada hari tersebut ibu bapa membawa anak ke klinik gigi B. Mereka mencari klinik gigi yang membuat rawatan saraf kanak-kanak iaitu pulpotomi.
Tidak pasti kenapa doktor tersebut tidak buat rawatan pulpotomi terus, kerana beliau memberi temujanji untuk rawatan pulpotomi. Aku berfikiran mungkin temujanji doktor tersebut penuh. Doktor klinik gigi B memberi pula ubat tambahan :
a) Syrup Metronidazole 8ml 3 kali sehari.
MUKA JADI BENGKAK, DIAGNOSIS SEBAGAI ‘FACIAL CELLULITIS’

Mereka pulang, tiba-tiba malamnya muka anak menjadi bengkak sebegini (rujuk gambar). Umur pesakit 5 tahun. Kasihan sungguh, wajahnya.. pipi bawahnya bengkak sehingga tertarik kelopak mata kanan bawah. Tertutup mata kanan pesakit !
Keadaan ini di diagnosis sebagai “FACIAL CELLULITIS”.
Sesi soal siasat oleh doktor Azila dijalankan seperti biasa. Hasil temubual dengan ibu bapa adalah :
1. Sering memberi makanan manis iaitu ‘kinderjoy’ setiap pagi. Pesakit juga kerap makan makanan yang manis-manis belaka.
2. Tidak mengamalkan rutin wajib memberus gigi anak setiap hari.
3. Tidak membawa anak untuk jumpa doktor gigi secara berkala.
Kisah pesakit ini telah mendapat ‘consent’ ibu bapa untuk disiarkan. Ini bertujuan memberi peringatan berguna buat ibu bapa lain supaya tidak mengabaikan kebersihan gigi anak kecil kerana sebarang kemungkinan boleh berlaku, hanya kerana gigi tidak dibersihkan setiap hari dan pengambilan makanan manis.
Ramai ibu bapa tidak faham.
1. Tidak faham bahawa memberi makanan minuman manis adalah musuh utama mulut anak. Ini mengakibatkan gigi rosak.
2. Tidak faham bahawa bersihkan gigi anak itu penting. Jangan sampai gigi anak berkaries, mengadu sakit baru jumpa doktor gigi.
Adakah kita mahu anak kita berkeadaan sebegini? Kerana sikap kita yang sambil lewa gigi anak rosak, gusi bengkak kemudian muka bengkak.
RAWATAN KECEMASAN PESAKIT

Setelah saya berbincang dengan doktor Pakar Pergigian Kanak –Kanak, pesakit saya ini :
1. Saya preskripsi :
a) Syrup Augmentin 5.3ml 2 kali sehari.
b) Syrup Paracetamol 5.3ml 4 kali sehari.
(Dos ubat – ubat yang diberi mengikut berat badan pesakit)
UBAT YANG DOKTOR GIGI BERI SEBELUM INI DIHENTIKAN SERTA MERTA.
2. Pemantauan berkala oleh ibu bapa, selagi anak boleh makan dan minum, tidak perlu pergi Bahagian Kecemasan Hospital.
Kebetulan ketika itu cuti umum 2 hari Ahad hingga Isnin.
3. Hari ketiga iaitu Selasa, pesakit berjumpa aku semula. Alhamdulillah.. muka sudah surut bengkak.
4. Gigi geraham susu yang menyebabkan bengkak tersebut, terpaksa aku cabut.
KENAPA DOKTOR CABUT GIGI TERSEBUT?

Jawapannya : Agar gigi berkaries tersebut tidak menjadi punca infeksi, bengkak BERULANG SEMULA. Sekiranya terjadi situasi begini ia boleh MEMBAWA MAUT! KENAPA ?
Saya terangkan di sini.Gusi yang bengkak, bakteria boleh merebak kedalam otak. Keadaan dikenali sebagai SEPSIS.
Sepsis adalah keadaan dimana jangkitan disebarkan melalui darah disebabkan sistem pertahanan badan perlu bekerja lebih masa untuk melawan jangkitan. Bahan kimia yang dikeluarkan dalam aliran darah untuk melawan jangkitan mencetuskan tindak balas keradangan di seluruh badan sekali gus ia merosakkan sistem organ. Malah sepsis boleh mengakibatkan komplikasi serius seperti masalah buah pinggang, paru-paru, otak dan jantung hingga menyebabkan kematian.
HUBUNGAN ANTARA SEPSIS DAN JANGKITAN GIGI
Apabila berlaku jangkitan gigi, ia boleh menyebabkan pulpa (gigi bahagian tengah) dijangkiti. Pulpa ini adalah bahagian gigi yang mengandungi saluran darah, tisu penghubung dalam saraf besar. Jika jangkitan berlaku, bakteria boleh keluar dari gigi ke tulang atau tisu bawah.
TANDA-TANDA JANGKITAN DALAM MULUT

• Nafas busuk.
• Rasa pahit dalam mulut.
• Demam.
• Sakit gigi.
• Gigi lebih sensitif.
• Gusi bengkak.
• Kelenjar bengkak pada leher.
• Bengkak rahang.
Sekiranya anda atau anak anda mengalami tanda-tanda diatas, sila SEGERA ke hospital untuk rawatan yang sepatutnya.
Sekian, semoga bermanfaat.
Doktor gigi Azila MK
Klinik Pergigian Azila Bangi
Credit : Azila Mk via Happy Baby Foods Malaysia


Kerana Menyusu Waktu Tidur, Ibu Kongsi Kisah Anak Umur 2 Tahun Terpaksa Cabut Semua Gigi

Penjagaan gigi untuk anak-anak yang masih kecil adalah amat penting. Perlu ditekankan dalam kalangan ibu bapa bahawa penjagaan gigi mereka perlu dimulakan sejak usia yang masih kecil. Begitu juga dengan perkongsian yang dikongsikan oleh ibu ini dimana anaknya yang baru sahaja berusia 2 tahun terpaksa menjalani pembedahan untuk cabut kesemua gigi.
Antara masalah lain yang dihadapi adalah gusi berdarah dan sering mengadu sakit gigi secara berkala. Ibu mana yang tidak risau apabila anak yang masih kecil terpaksa berhadapan dengan situasi sebegini dan ternyata penyebab kepada masalah gigi ini adalah perkara yang seringkali anak-anak lakukan setiap malam iaitu menyusu.

ANAK BARU UMUR 2 TAHUN TAPI KENA CABUT SEMUA GIGI?

Ayden baru 2 tahun 4 bulan tapi kenapa kena operation cabut semua gigi dia? Ramai yang dm mama, wasap mama tanya pasal ni.. izinkan mama share kt sini ye moga bermanfaat untuk ibu-ibu semua..Ayden ni dari kecik gigi dia problem, nak gosok gigi punya la payah (paksa je cara berkesan).. gusi selalu darah bila gosok gigi, bila nangis pun boleh darah gusi dia.. & dia selalu ngadu sakit gigi tapi on off..

Untuk pengetahuan ibu-ibu, ayden ni sejenis tak makan langsung just minum susu je tiap-tiap hari.. bila makan dia tak pandai nk gigit (mungkin sebab gigi dia sakit).. bila tengok orang lain makan dia mintak jugak. Tapi bila mama suap dia kemam-kemam pastu keluarkan balik.. Jadi makanan dia hanya la susu tiap-tiap hari.. Mama pernah bawak ke klinik gigi kerajaan untuk mintak refer ke pakar, tapi sebabkan giliran yang menunggu ramai sangat jadi doc bagi ubat tahan sakit je.. Doc cakap kalau sakit lagi baru dia akan refer pakar.. Kebiasaannya bila dah makan ubat tahan sakit dia akan ok..

BAWA ANAK JUMPA PAKAR BEDAH MULUT

Minggu lepas ayden ngadu sakit gigi lagi menangis sampai tak boleh tido mlm.. 2 3 malam jgk dia nangis, masa tu kebetulan hari cuti klinik gigi krjaan tutup.. Mama bawak pergi emergency sebab buntu tak tahu nak buat apa, bagi paracetamol pun tak jalan, tapi tak membantu sebab takde doc gigi yg on call.. esoknya mama bwak pergi klinik swasta, doc ckp kena pergi klinik gigi gomen jgk & kena mintak jgk refer pakar sebab gusi ayden dh bengkak.. kemungkinan kena cabut semua gigi dia.. trpaksa tunggu lagi 1 hari sbb hari cuti.. Esoknya pagi-pagi lagi mama bawak ayden pergi klinik kesihatan bukit tunggal & doc terus refer kes ayden ni ke ke pakar bedah mulut..
Jumpa pakar bedah mulut dia mintak habiskan antibiotik.. Nk buat terus tak boleh sbbkan kes menunggu ramai sangat (pkp baru-baru ni kan jd banyak kes delay).. tp doc dh buat star (*) kt kes ayden ni jadi kalau ada patient yang demam tak boleh proceed operation dia, doc akan call terus mama.. mama ada tanya jugak punca gigi ayden ni reput semua kenapa.. Doc cakap punca utama menyusu time tido.. memang ayden kuat menyusu time tido, 2/3 botol malam-malam.. lagi-lagi dia tak makan langsung jadi susu memang banyak dia minum.. Patutnya kena bilas dengan air masak lepas menyusu & kena lap dgn kain basah gigi dia.. tp silap mama sebab tak pernah buat.. maafkan mama ye nak sebab tak pernah ambil tahu.. moga-moga jadi panduan untuk ibu-ibu semua..
2 hari selepas tu, mama dapat call dari doc pakar bedah mulut, alhamdulillah Allah permudahkan urusan anak mama, kebetulan ada patient yang demam & terpaksa postpone.. jadi doc booked terus date tu untuk ayden..
‘MAMA TENGOK DALAM MULUT BANYAK KESAN DARAH & JAHIT’

17/6/2020..
Ayden dah kena puasa stat 2 am semalam.. jam 7 pagi mama dah terpacak kt klinik pakar.. 8 pagi doc panggil ayden ke bilik bedah, mama dibenarkan masuk ke dalam sampai la ayden tak sedar (bius penuh) then baru mama keluar.. Lebih kurang satu jam menunggu, doc panggil mama ke bilik pemerhatian.. alhamdulillah selesai semuanya, anak mama dah sedar sekejap & tido lagi (kesan ubat bius tak hilang lagi).. mama tengok dlm mulut penuh darah & banyak kesan jahit.. Nk menangis mama tengok dik.. dh balik ke wad, adk still tido.. tudung mama dh penuh kesan darah, takpe la dik asal adik dh selamat.. doc cabut semua gigi adik.. nurse mari kejutkan adk nk bagi mnum air sejuk, adik nangis2 taknak.. tak selesa kot mulut penuh darah.

Sejam lepas tu adik mintak susu, alhamdulillah adik boleh mnum mcm biasa.. habis sebotol (lapar sangat agaknya dri malam tadi puasa).. kesian anak mama.. mama takut sebenarnya bila adik dh habis bius takut adik sakit.. tp Allah permudahkan sungguh urusan adik, adik langsung tak merengek, adik kuat.. langsung tak mengadu sakit dalam mulut cuma dia main-main gusi dia dengan lidah (mgkin rasa lain gigi dah takde).. sampai la doc pakar mari cek skali lagi sebelum adik dibenarkan balik.. kat rumah adik aktif mcm biasa, malam tadi tido macam biasa.. mama syukur sangat-sangat.. terima kasih Allah, terima kasih doc, terima kasih nurse baik hati semua kt wad tu.. takpe la sementara nk takde gigi dulu ye dik, nanti besar sikit tumbuh la gigi adik.. mama janji mama jaga gigi adik baik-baik.. sekian coretan mama..

Tq kawan-kawan mama yang doakan anak mama, hanya Allah yg dapat membalas kebaikan kalian.. moga coretan ni dijadikan panduan untuk ibu-ibu semua.
Sumber: Leeya Yayya


Karnival Jom Heboh 2022 Acara Padang Terbesar Malaysia Kini Kembali!

Karnival tahunan kegemaran ramai, Karnival Jom Heboh (KJH) kini kembali lagi!
KJH kali ini dibawakan oleh DuitNow yang bakal berlangsung selama dua hari pada 25 dan 26 Jun (Sabtu dan Ahad) di Anjung Floria, Putrajaya bersempena dengan Hari Rekreasi Putrajaya.

Baca juga: Siraplimau Bakal Meriahkan Karnival Jom Heboh Di Putrajaya!
KARNIVAL JOM HEBOH 2022 ACARA PADANG TERBESAR MALAYSIA KINI KEMBALI !!!

AYUH! NIKMATI PEMANDANGAN PUTRAJAYA DENGAN BELON UDARA PANAS
Acara padang tahunan anjuran Media Prima Berhad (MPB) dimeriahkan dengan pelbagai booth dari TV3, TV9, DidikTV, Hot FM, Molek FM, Buletin FM, OH BULAN, SIRAP LIMAU, SEISMIK, VOCKET, Waktu Solat Malaysia, WOWSHOP dan TONTON.

Malah, disediakan juga dengan aktiviti-aktiviti menarik serta penampilan istimewa daripada barisan selebriti tanah air popular.
Selain itu, belon udara panas juga disediakan khas buat pengunjung yang ingin melihat suasana sekeliling Putrajaya dengan harga yang murah, hanya dengan menggunakan aplikasi DuitNow.
Kemeriahan di KJH diteruskan lagi dengan promosi-promosi hebat pada harga yang tiada tandingan. Jangan lepaskan peluang untuk menjadi pengunjung terawal kerana anda berpeluang untuk mendapatkan hadiah istimewa dari KJH!
TEMUI BARISAN ARTIS KEGEMARAN ANDA DI LOKASI KJH!

Lebih istimewa lagi, pengunjung bakal berpeluang untuk beramah mesra dengan artis suka ramai di booth Media Prima Berhad tersedia seperti barisan pelakon drama TV3 iaitu Melur Untuk Firdaus dan Risik Pada Hati yang sedang hangat. Anda berpeluang temui mereka di lokasi KJH seperti Meerqeen, Anna Jobling, Zara Zya, Ummi Nazeera, Sophia Albarakbah dan ramai lagi.
Pengunjung berpeluang untuk menghabiskan hujung minggu bersama ahli keluarga dengan aktiviti-aktiviti santai seperti Karaoke Muzik-Muzik, bergambar dan bermesra dengan maskot Alif & Sofia dan Hang Omar Timor.
Tidak ketinggalan juga siaran langsung program Borak Kopitiam, Wanita Hari Ini dan Melodi yang juga membawakan kemeriahan KJH kepada semua penonton TV3. Bagi peminat muzik pula, KJH mempersembahkan konsert legenda Konsert Jom Heboh yang pasti akan memeriahkan malam minggu anda.
KONSERT JOM HEBOH JAM 9 MALAM SELAMA DUA HARI BERTURUT-TURUT
Para pengunjung juga akan dihiburkan dengan Konsert Jom Heboh yang akan diadakan pada pukul 9.00 malam selama dua malam berturut-turut. Konsert ini akan dihoskan oleh penyampai radio terkenal dari Hot FM dan Buletin FM seperti AG, Ally Iskandar, Haiza, Ayu, Riena Diana, Muaz, Hawa Rizwana dan Imran Aqil.
Antara barisan artis yang akan membuat persembahan adalah Ara Johari, Ashtin, kumpulan Masdo, Insomniacks, Xpose, Amsyar Lee, Ezad Lazim dan ramai lagi.
RAIKAN HARI REKREASI PUTRAJAYA DENGAN PELBAGAI AKTIVITI MENARIK YANG DISEDIAKAN!

Bagi menyemarakkan suasana di KJH, raikan Hari Rekreasi Putrajaya yang dianjurkan oleh Perbadanan Putrajaya dengan acara-acara menarik seperti zoo peliharaan di Festival Pencinta Haiwan Putrajaya (PALOF), Bandar RV, Desa Kopi, Pertandingan Memancing dan Flying Fox. Aktiviti-aktiviti lain termasuk senamrobik, mini penalti dan bola bowling.
Karnival Jom Heboh Acara Padang Paling Lama di Malaysia yang diiktirafkan oleh Malaysia Book of Records ini pasti mengujakan hujung minggu anda sekeluarga.
Sebarkan keseronokan dengan menggunakan tag #KarnivalJomHeboh dan #KJH. Untuk maklumat lanjut, layari laman sesawang www.jomheboh.com.my dan ikuti laman sosial rasmi di Facebook dan Instagram di @jomhebohofficial.
Jadi, jumpa anda semua di sana seawal 8.00 pagi kerana banyak aktiviti menarik bakal menanti anda!


Karnival Jom Heboh 2023 Kembali Di Selangor, Siraplimau Bawa Tetamu ‘Eksklusif’ Untuk Anda!

Karnival Jom Heboh 2023 kini kembali dan ini merupakan berita baik buat penduduk negeri Selangor! Merupakan lokasi pertama pada tahun 2023, anda boleh datang meriahkan suasana di Dataran Karnival Stadium Shah Alam, bermula 9 pagi-9 malam pada 2-4 Jun ini. Ada apa yang menarik? Jom-jom-jom kita tengok!
KARNIVAL JOM HEBOH 2023 BUKA PENTAS DENGAN KE NEGERI SELANGOR!

Seperti edisi terdahulu, Karnival Jom Heboh akan membariskan ramai selebriti popular tempatan, personaliti TV, penyampai radio dan influencer yang bakal turut serta memeriahkan karnival kali ini. Penganjuran karnival selama dua hari ini bakal menyaksikan penglibatan rangkaian jenama media terkenal di bawah Media Prima meliputi televisyen, radio, media cetak dan digital antaranya TV3 MALAYSIA, TV9,WOWSHOP, Hot.fm, Molek.fm, Harian Metro, Berita Harian dan New Straits Times.
Menariknya, kali ini orang ramai juga diajak untuk menyambut ulang tahun TV3 ke-39 dan gegarkan Konsert Karnival Jom Heboh Selangor Generasi Muda. Dua malam konsert ini akan menampilkan persembahan gempak dan mantap artis-artis popular tanah air seperti Floor 88, Amelia Azizan, Khai Bahar, Haqiem Rusli, Shiha Zikir, Hazama, dan ramai lagi.

SIRAPLIMAU BAWA MINI ZOO? ADA MAGIC SHOW & SCIENCE SHOW? NAK MAIN DRUM PUN BOLEH!

Lebih menarik, Karnival Jom Heboh pada kali ini turut disertai oleh beberapa jenama media di bawah platform digital REV Media iaitu Siraplimau, Ohbulan, Seismik TV dan Vocket. Karnival Jom Heboh yang akan berlangsung selama tiga hari pastinya membariskan pelbagai aktiviti dan jemputan menarik dari team Siraplimau!
Pada hari Jumaat (2 Jun), Siraplimau akan membawakan Science Show dari PETROSAINS pada jam 12pm-1pm dan 4pm-5pm. Akan ada letupan-letupan bahan kimia atau tidak? Kena datang tengok!

Pada hari Sabtu ( 3 Jun) jam 11am-12pm pula, Siraplimau bawakan mini zoo yang dikenali sebagai Ultimate Petting Zoo! Inilah masanya untuk anak-anak datang bermesra bersama haiwan-haiwan eksotik seperti iguana dan black phyton. Jangan risau, haiwan-haiwan comel pun ada untuk anda bermain bersama. Seronok kan? Pada slot petang jam 3pm-4pm pula, kami bawakan sesi drumming bersama Kandora Drum untuk gegarkan suasana! Ini bukan anak-anak sahaja seronok, mak ayah pun boleh sertai sekali.

Pada hari Ahad ( 4 Jun), Siraplimau mulakan pagi anda dari jam 10am-11am dengan sesi bermain games untuk anda rebut peluang memenangi hadiah eksklusif dari Siraplimau. Barang-barang ini orang lain tak dapat di luar tau! Pada sesi terakhir bersama Siraplimau dari jam 4pm-5pm pula anda akan berpuas hati dengan pertunjukkan magik dari Fariz Hilmi yang merupakan ahli silap mata yang terkenal. Tak sabar nak tengok!

Jadi, jangan lepaskan peluang ini untuk bawa seisi keluarga datang ke Karnival Jom Heboh Selangor! Untuk maklumat lanjut anda boleh layari laman web www.jomheboh.com.my atau layari laman media sosial Facebook dan Instagram @JOMHEBOHOFFICIAL . Jangan lupa juga untuk like dan follow Instagram @mysiraplimau dan Facebook Siraplimau okay! #karnivaljomheboh #KJH


Karnival Jom Heboh Catat Lebih 300K Pengunjung Dalam Tempoh 2 Hari, Memang Meriah!

Selepas dua hari berkampung  di Anjung Floria, Putrajaya, Karnival Jom Heboh (KJH) 2022 yang dibawakan oleh DuitNow akhirnya melabuhkan tirai. Karnival Jom Heboh, mencatat lebih 300,000 pengunjung datang berpusu-pusu dari pukul 8.00 pagi hingga 12.00 tengah malam. Memang meriah!
Baca juga: Karnival Jom Heboh 2022 Acara Padang Terbesar Malaysia Kini Kembali!

KARNIVAL JOM HEBOH CATAT LEBIH 300K PENGUNJUNG DALAM TEMPOH 2 HARI

Lebih mengagumkan, sejak tahun 2003, Karnival Jom Heboh telah menerima pengiktirafan daripada Malaysia Book of Records sebagai Acara Padang Paling Lama di Malaysia pada tahun ini.

Sijil pengiktirafan tersebut telah disampaikan oleh Ketua Pegawai Pemasaran Malaysia Book of Records, Jwan Heah kepada Eileen Lim, Pengurus Besar, Activation mewakil Media Prima Berhad.

Tarikan utama KJH sudah semestinya belon udara panas yang hanya dikenakan bayaran sebanyak RM1 sahaja menerusi DuitNow.
Tawaran tersebut sudah tentunya menarik minat para pengunjung dan seawal jam 7.30 pagi mereka sudah gegarkan kaunter pendaftaran meski pun kaunter masih belum dibuka.
PUTRAJAYA 25 JUN 2022. Orang ramai mengunjungi Karnival Jom Heboh 2022. Belbagai aktiviti booth yang menarik tersedia untuk orang ramai disepanjang Karnival Jom Heboh dari 25 hingga 26 ini di Anjung Floria, Putrajaya. NSTP/ROHANIS SHUKRI
Pelbagai aktiviti menarik turut disediakan di gerai-gerai kendalian Media Prima Berhad seperti TV3, TV9, DidikTV, Hot FM, Molek FM, Buletin FM, OH BULAN, SEISMIK, SIRAP LIMAU, VOCKET, Waktu Solat Malaysia dan WOWSHOP.
Turut tidak ketinggalan barisan artis membuat persembahan pada pukul 9.00 malam selama dua malam berturut-turut. Konsert tersebut dihoskan oleh penyampai radio terkenal dari Hot FM dan Buletin FM seperti AG, Ally Iskandar, Haiza, Ayu, Riena Diana, Muaz, Hawa Rizwana dan Imran Aqil.
PUTRAJAYA 25 JUN 2022. Perdana Menteri, Datuk Seri Ismail Sabri Yaakob bersama Pengerusi Kumpulan Media Prima Berhad, Datuk Seri Dr. Syed Hussian Aljunid bergambar kenangan ketika tiba di Karnival Jom Heboh 2022 di Anjung Floria, Putrajaya. NSTP/EIZAIRI SHAMSUDIN
Hari Rekreasi Putrajaya anjuran Perbadanan Putrajaya juga turut memeriahkan suasana persekitaran KJH sepanjang dua hari tersebut dengan acara-acara menarik seperti zoo peliharaan di Festival Pencinta Haiwan Putrajaya (PALOF), Bandar RV, Desa Kopi, Pertandingan Memancing dan Flying Fox. Aktiviti-aktiviti lain termasuk senamrobik, mini penalti dan bola bowling.


Karnival Jom Heboh Kini Kembali Di Terengganu, Siraplimau Bawa Abang Bomba & Budak Silat!

Berita baik untuk orang Terengganu, kemeriahan Karnival Jom Heboh bakal diteruskan di tempat anda!
Karnival Jom Heboh bakal berlangsung pada 7 dan 8 Oktober 2022, bertempat di Kompleks Sukan Negeri Terengganu, Kuala Nerus, Terengganu.

KARNIVAL JOM HEBOH JELAJAH NEGERI TERENGGANU 7 & 8 OKTOBER INI!

Seperti edisi terdahulu, Karnival Jom Heboh akan membariskan ramai selebriti popular tempatan, personaliti TV, penyampai radio dan influencer yang bakal turut serta memeriahkan karnival kali ini. Penganjuran karnival selama dua hari ini bakal menyaksikan penglibatan rangkaian jenama media terkenal di bawah Media Prima meliputi televisyen, radio, media cetak dan digital antaranya TV3 MALAYSIA, DIDIKTV, TV9,WOWSHOP, Hot.fm, Molek.fm, Harian Metro, Berita Harian dan New Straits Times.

Lebih menarik, Karnival Jom Heboh pada kali ini turut disertai oleh beberapa jenama media di bawah platform digital REV Media iaitu Siraplimau, Ohbulan, Seismik TV dan Vocket. Pada hari Jumaat (7 Oktober), Siraplimau akan membawakan sesi bual bicara seawal 10 pagi bersama Persatuan Seni Silat Panji Laksamana Terengganu untuk berkongsi serba sedikit tentang acara silat Melayu yang kini semakin mendapat perhatian. Bukan itu sahaja, pengunjung juga berpeluang menyaksikan dan menyertai sesi demonstrasi silat bersama mereka.

Pada hari Sabtu (8 Oktober), Jabatan Bomba dan Penyelamat Malaysia bakal mengisi slot Siraplimau pada pukul 10 pagi bagi membincangkan topik keselamatan dan melakukan demonstrasi memadam api. Bukan itu sahaja, bintang Youtube berasal dari Terengganu, ‘Awang’ juga bakal membuat kemunculan istimewa pada hari Sabtu.
SIRAPLIMAU AKAN BAGI BANYAK HADIAH!

Nak menang hadiah menarik daripada Siraplimau? Jangan lupa sertai kedua-dua sesi dan anda berpeluang bawa pulang hadiah istimewa barangan eksklusif Siraplimau & Media Prima. Tak dapat dekat tempat lain tau!

Jadi, jangan lepaskan peluang ini untuk bawa seisi keluarga datang ke Karnival Jom Heboh Terengganu! Untuk maklumat lanjut anda boleh layari laman web www.jomheboh.com.my atau layari laman media sosial Facebook dan Instagram @JOMHEBOHOFFICIAL . Jangan lupa juga untuk like dan follow Instagram @mysiraplimau dan Facebook Siraplimau okay! #karnivaljomheboh #KJH